הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 94, 2017-10-23 13:00

מכלוף מיקי זוהר: שלום וברכה, אני מתכבד לפתוח את הוועדה לצדק חלוקתי ושוויון חברתי.

מכלוף מיקי זוהר: הסוגיה שיש לנו היום על הפרק היא סוגיות בבריאות בין מרכז לפריפריה, זה דיון מעקב.

מכלוף מיקי זוהר: הוועדה בראשותי ערכה מספר רב של דיונים בכל מה שקשור לצמצום פערי הבריאות בין הפריפריה למרכז, זה חלק מאבני הדרך של הוועדה הזאת ואחת מהסיבות המרכזיות להקמתה, והיום אנחנו עושים המשך דיון שישתתף בו שר הבריאות, חבר הכנסת יעקב ליצמן, שלצערנו מתעכב קצת עקב העומסים בכבישים.

מכלוף מיקי זוהר: אנחנו כמובן נתחיל את הדיון - - -

יעל גרמן: עומסים בכבישים?

יעל גרמן: זה מעבר לפינה, מיקי.

מכלוף מיקי זוהר: לא, הוא מגיע מאיזה שהוא מקום, ששם יש עומס בכביש.

יעל גרמן: זה תירוץ טוב.

מכלוף מיקי זוהר: זה התירוץ שאנחנו קיבלנו ואנחנו מביאים אותו בפני חברי הוועדה והקהל שצופה בבית.

איתן ברושי: שרת הבריאות לשעבר מכירה את העומסים.

מכלוף מיקי זוהר: שרת הבריאות לשעבר אמורה לבקר את שר הבריאות הנוכחי בענייני בריאות, לא בענייני תחבורה, אז, גברתי, אנא.

יעל גרמן: אני מבקרת אותו על כך שהוא לא כאן כדי לדבר בענייני בריאות.

מכלוף מיקי זוהר: הוא יהיה כאן והוא ידבר והוא יתעמת איתך והכול יהיה מצוין.

יעל גרמן: ומצולם.

מכלוף מיקי זוהר: ומצולם.

מכלוף מיקי זוהר: עכשיו אנחנו נדון באמת בדברים החשובים.

מכלוף מיקי זוהר: אנחנו רצינו שהשר כמובן יתחיל וידבר, אבל מאחר שהשר לא כאן אז אנחנו ניתן לניר קידר, סמנכ"ל בכיר לתכנון אסטרטגי וכלכלי במשרד הבריאות, לומר מספר דברים ונמשיך משם את הדיון.

מכלוף מיקי זוהר: אגב, אשמח קודם כל לציין מה בוצע עד כה מדרישות הוועדה ומהדברים שהעלינו פה ולאחר מכן מה לא בוצע, מה בתהליכי ביצוע, ואז אולי יגלו שלוועדה הזו יש גם משמעות.

<ניר קידר: תודה רבה.

<ניר קידר: קודם כל אנחנו מודים לוועדה על הדיון בנושא, באמת גם עברנו באיזה שהיא התייחסות מסודרת על כל הנושאים שעלו בשנה האחרונה בדיונים של הוועדה.

<ניר קידר: לפני שאני אעבור סעיף סעיף ואני אגיב אני רוצה לציין שבחודש הבא אנחנו עושים את הכנס השנתי שלנו בנושא צמצום פערים ונפרסם את הנתונים המעודכנים בנושא שוויון ובריאות, שיראו תמונה, מה קרה באמת, גם במבחן התוצאה בשוויון בבריאות, לא רק בצעדים, וגם יירדו לרזולוציות של מה קורה בין קופות חולים ובין בתי חולים בכל הנושאים האלה.

<ניר קידר: אתה מעוניין שאני אתייחס שאלה שאלה לסוגיות שהעליתם?

<ניר קידר: שאני אעבור סוגיה סוגיה?

מכלוף מיקי זוהר: כן.

מכלוף מיקי זוהר: בבקשה.

<ניר קידר: הסוגיה הראשונה שהתבקשנו להגיב עליה זו סוגיית המענקים למומחים צעירים.

<ניר קידר: בעקבות ישיבה שנעשתה לפני שנה בערך, אז בשנת 2017 נתנו 35 מיליון שקלים מענקים לפריפריה שמחולקים ל-43 מענקים שניתנים למומחים שעוברים לעבוד בבתי חולים בפריפריה, 18 מענקים מיועדים לקהילה, למתמחים ברפואת המשפחה, שזה 250,000 שקל לכל רופא שיעבור להיות מתמחה ברפואת משפחה בפריפריה.

מכלוף מיקי זוהר: אז כדי לחדד את הסוגיה, גם לקהל שצופה בבית, אנחנו טענו שמצב הרפואה באזורי הפריפריה פחות טוב מאזורי המרכז בגלל הקושי שלנו להביא לשם רופאים או מתמחים כדי שייתנו שירות יעיל לאזרחים, לכן ביקשנו לתת מענק כלכלי משמעותי לכל מתמחה או לכל רופא שמגיע - - -

מאיר כהן: המענק הזה היה קיים ונתנו פעם 300 והיום נותנים 35, מה הבשורה?

מכלוף מיקי זוהר: אנחנו ביקשנו להרחיב את גודל המענקים.

מאיר כהן: לא הרחיבו.

מכלוף מיקי זוהר: עכשיו נשמע.

יעל גרמן: כן, צמצמו ל-45.

<ניר קידר: בהסכם השכר, ויתקנו אותי חבריי ממשרד הבריאות, מול ההסתדרות הרפואית נקבע סכום מסוים של מענקים לפריפריה.

<ניר קידר: הסכום הזה נגמר כעבור שנתיים או שלוש, מעבר לסכום הזה המדינה באה ושמה סכומים תוספתיים, מעבר להסכם השכר, ובשנת 2017 יש סכום תוספתי של 35 מיליון שקלים - - -

מכלוף מיקי זוהר: בנוסף לסכום?

<ניר קידר: לא, במסגרת הסכם שכר - - -

יעל גרמן: סליחה, בואו נדייק.

יעל גרמן: ניר צודק, ברגע שנגמרו התקציבים אנחנו נאבקנו על כך שבתקציב 2016 - - -

מכלוף מיקי זוהר: עשינו את זה גם במסגרת ועדת הכספים.

יעל גרמן: - - - במסגרת ועדת הכספים תינתן תוספת של 75 מיליון, לקראת תקציב 2017 הבטיחו לנו שזה יהיה 75 מיליון ובמקום 75 מיליון, הנה, מודה כרגע ניר, אני שמעתי 45, עכשיו אני שומעת - - -

מכלוף מיקי זוהר: מה היה בשנת 2016?

יעל גרמן: 75.

מכלוף מיקי זוהר: משרד הבריאות מתבקש להשיב, מה היה בשנת 2016?

עליזה לביא: הם לא נשארים בפריפריה.

<ניר קידר: 75.

מכלוף מיקי זוהר: וב-17'?

<ניר קידר: ב-17' 35 מיליון שקלים.

יעל גרמן: הורידו.

עליזה לביא: הנה התשובה.

מכלוף מיקי זוהר: אוקיי, אז אתם הורדתם 40 מיליון שקל מסך המענקים?

עליזה לביא: אחרי זה מדברים על פער.

<ניר קידר: אני רוצה להגיד, סך הכול למתמחים היה 75 מיליון, עכשיו יש 35 מיליון שהולכים רק לפריפריה.

<ניר קידר: החלק של הפריפריה היה 35 מיליון גם ב-2016, כלומר כל המענקים עכשיו זה 35 מיליון שקלים וכולם לפריפריה.

<ניר קידר: כלומר החלק של הפריפריה - - -

יעל גרמן: אני מצטערת שאני מפריעה, ההחלטה של ועדת הכספים הייתה שכל ה-75 מיליון יילכו לפריפריה ואם הם לא הלכו לפריפריה, הפרו החלטה של ועדת כספים.

עליזה לביא: 40 מיליון הלכו לאן?

עליזה לביא: אפשר לקבל פירוט?

מיכל בירן: אני אומרת, מה שציפינו שזה ימשיך.

יעל גרמן: אנחנו דיברנו על פריפריה.

מיכל בירן: דיברנו גם על פריפריה וגם על מקצועות במחזור.

יעל גרמן: מקצועות ופריפריה.

מכלוף מיקי זוהר: הבאתי את הפטיש, שנהיה מסודרים.

מכלוף מיקי זוהר: תדע לך שזה אחד מהדברים היעילים, כל פעם שיש קצת רעש, אנשים מתרגשים ממכות הפטיש, הם נדרכים.

מכלוף מיקי זוהר: חברי, ניר, תיכף יבוא לפה השר, שיהיה לנו מאוד פשוט לבקש ממנו שיעלה את הסכום ל-75 אך ורק למתמחי הפריפריה, כפי שאנחנו רצינו.

מכלוף מיקי זוהר: מהות הדיון בוועדה הייתה שאנחנו נגדיל את הסכום במידת האפשר לסכום יותר משמעותי ממה שהיה בשנים קודמות, או לפחות כפי שהיה בשנים קודמות.

מכלוף מיקי זוהר: כפי הנראה הסכום הזה הופחת מ-75 מיליון שקלים ל-35 מיליון שקלים ונניח שאתה אומר שבשנת 2016 היו 35 מיליון שקלים לטובת הפריפריה וזה נשאר בדיוק באותו מצב ב-2017, עדיין הדבר אינו מספק את הוועדה, שרצתה להגדיל את הסכום.

מכלוף מיקי זוהר: הווה אומר, אם היית אומר לי שחולקו 50 מיליון שקלים לטובת הפריפריה, בשונה משנה שעברה שחולקו רק 35 מיליון שקלים, הייתה יכולה רוח הוועדה לנוח, אבל נכון לעכשיו, לעניות דעתי, העניין אמנם בתהליכי ביצוע, אבל לא בהתאם למה שרצינו שיקרה.

מכלוף מיקי זוהר: הנושא הבא, פתיחת מוקדי לילה נוספים.

מכלוף מיקי זוהר: מה קורה שם?

<ניר קידר: בנושא הזה המשרד הפעיל קול קורא לרשויות שמעוניינות להקים מוקדי רפואה נוספים, כאשר אנחנו נותנים תעדוף לרשויות מהפריפריה.

<ניר קידר: התעדוף ניתן על בסיס המרחק שהיום קיים מחדרי מיון, האם כבר קיים ביישוב איזה שהוא מוקד או בקרבה שלו, מעבר לפריפריה גם המצב החברתי כלכלי של היישוב, זה אחד מהקריטריונים, יישוב בקו העימות גם מקבל מיקוד נוסף ואנחנו עובדים בנושא.

<ניר קידר: באופקים נפתח, כבר באפריל 2017, מוקד רפואי, בשדרות היה מוקד אחד ועכשיו הספק מתחלף והמוקד הזה הופך להיות מוקד משודרג, הוא הולך לעבוד עד שעות הבוקר בכל יום, הולכים להוסיף למוקד בשדרות גם רנטגן, הוא הולך להשתפר.

<ניר קידר: בחורה פורסם כבר מכרז, זה לקראת בחירה של זוכה שיפעיל את המקום, בעיריית נתיבות, העירייה הכינה עכשיו מכרז, היא צריכה להעביר לנו את זה לאישור, לקראת פרסום וזוכה.

<ניר קידר: ובנוסף החלטנו להמשיך ולתמוך, למרות שהתמיכה הייתה אמורה להיות זמנית, להמשיך ולתמוך - - -

מכלוף מיקי זוהר: מה מאזן התמיכה מבחינת האחוזים, כמה משרד הבריאות, כמה הרשות המקומית?

<ניר קידר: שליש שליש שליש, בין המשרד לרשות לבין קופות החולים.

מכלוף מיקי זוהר: קופות החולים משתפות פעולה בסוגיה הזאת?

מכלוף מיקי זוהר: יש פה את נציגי קופות החולים?

מכלוף מיקי זוהר: קופות החולים מקבלות את הרצון שלנו, משקיעות את הכסף הנדרש?

<ניר קידר: קופות החולים משתפות בנושא הזה פעולה באופן מלא.

מאיר כהן: אדוני היושב ראש, אם יורשה לי?

מאיר כהן: אפשר להתפרץ אצלך?

מכלוף מיקי זוהר: בטח, מחובתך אפילו.

מאיר כהן: אדוני היושב ראש, חשוב מאוד לאפיין את המרכזים האלה, מה הם בעצם.

מאיר כהן: הייתי במצפה רמון, אם אתה מביא למצפה רמון, מיקי, ואתה מכיר את זה, אתה גר בקרית גת, אם אתה מביא רופא שאני לא רוצה לערער על אלה שנתנו לו את התעודה, שיושב בין השעה 11 לשש בבוקר ואומרים לי התושבים שאחרי פעם ראשונה ושנייה הם לא יילכו אליו יותר, אז ממה נפשנו?

מכלוף מיקי זוהר: מי מעסיק את הרופאים?

מאיר כהן: מה האופי של - - -

מכלוף מיקי זוהר: שאלה טובה, מי מעסיק את הרופא, מי בוחר את הרופא?

מאיר כהן: האם יהיה שם טראומטולוג?

מאיר כהן: האם יש שם רופא שמקבל את האישורים, לפחות רופא משפחה או רופא שמבין ברפואת חירום?

מכלוף מיקי זוהר: מי בוחר את הרופאים?

מכלוף מיקי זוהר: זו השאלה.

<ניר קידר: יצא השנה חוזר של משרד הבריאות שקובע לפי גודל היישוב מה צריך להיות בכל מוקד חירום, כדי שיהיה משהו אחיד, שנדע ביישוב קטן מה צריך להיות כלול שם, ביישוב יותר גדול, גם ביחס למה ש - - -

מכלוף מיקי זוהר: מי בוחר את הרופאים?

<ניר קידר: יש ספק.

<ניר קידר: המוקד הזה לא מופעל על ידי משרד הבריאות, יש, כמו שאמרתי - - -

מכלוף מיקי זוהר: ותחת איזה פיקוח הספק הזה מצוי?

מכלוף מיקי זוהר: מי מפקח על הספק הזה?

יוסף ג'בארין: השאלה היא סוגיית הפיקוח, עד כמה היא באמת משמעותית.

<ניר קידר: הפיקוח, כמו שמבוצע בכל התחומים, גם קופות החולים וגם בתי חולים, בסוף הפיקוח הוא של משרד הבריאות, שעושה בקרות גם במקומות האלה.

מכלוף מיקי זוהר: אני אגיד לכם משהו, גם אני השתמשתי בשירותי הרפואה הליליים - - -

עליזה לביא: איפה?

עליזה לביא: אצלכם, בקרית גת?

מכלוף מיקי זוהר: כן, ואני חייב לומר שגם אני הרגשתי שאני מגיע לא לרפואה הכי מתקדמת שיש מבחינת הטיב של הרפואה שאני זוכה לה, ואמרתי אולי, גם התחרטתי, אמרתי שהייתי צריך אולי לנסוע ישירות לבית חולים.

מאיר כהן: בפעם הבאה תיסע לדימונה.

מכלוף מיקי זוהר: אתה אומר יותר גרוע?

מאיר כהן: לא, יותר טוב.

מאיר כהן: בדימונה יש מרכז רפואי - - -

מכלוף מיקי זוהר: אז תראו, אני באמת מבקש ממשרד הבריאות להתחיל באיזה שהוא הליך פיקוח רחב - - -

עליזה לביא: לא, הוא אמר מה יש.

מכלוף מיקי זוהר: בתוך כל מסגרת כזו איזה רופאים מגיעים, מה טיבם, מה הניסיון שלהם, האם באמת הם יכולים לתת את השירות כפי שאנחנו מצפים שאזרחים יקבלו ואני מבקש לבדוק בעיקר בפריפריה איזה רופאים מגיעים.

מכלוף מיקי זוהר: לאו דווקא באזור המרכז, שאני מניח ששם הרופאים, באורח פלא, קצת יותר טובים פתאום.

מאיר כהן: מה קורה בקרית שמונה?

מאיר כהן: אתה יכול לתת לנו - - -

יוסף ג'בארין: אבל גם להתייחס לסוגיית הפיקוח, כי - - -

מכלוף מיקי זוהר: אגב, כשאני אומר פריפריה אז אני מדבר גם על יישובים ערביים כמובן ורשויות ערביות, ששם אני מניח שגם - - -

יוסף ג'בארין: כן, הספק זוכה ואז לך תדע איזה שירות ניתן.

מכלוף מיקי זוהר: כן, זו שאלה חשובה, חברים.

מכלוף מיקי זוהר: כן, גברתי.

<ורד עזרא: פרסמנו לפני חודש וחצי חוזר שמדבר על אמות מידה בהפעלת - - -

מכלוף מיקי זוהר: כבוד השר הגיע, ברוך הבא.

יעקב ליצמן: אני מתנצל.

מכלוף מיקי זוהר: תודה, אדוני השר, ברוך הבא.

יעל גרמן: אולי, אדוני היושב ראש, נחזור לנושא שהשר הבטיח באופן מפורש, הנושא של המענקים.

מכלוף מיקי זוהר: אנחנו נחזור.

מכלוף מיקי זוהר: אנחנו עכשיו בסוגיית - - -

מאיר כהן: קרית שמונה, מיקי.

מכלוף מיקי זוהר: כן, קרית שמונה, חדר מיון קדמי.

מכלוף מיקי זוהר: לנושא קרית שמונה, מה עומד שם?

<ורד עזרא: אם יורשה לי לסיים.

<ורד עזרא: פורסם חוזר אמות מידה לנושא של מוקדי חירום למתן רפואה דחופה שמגדיר בדיוק מי הצוות שנמצא שם, מה צריך להיות שם, איזה בדיקות נעשות שם, מי הרופאים ומה ההכשרה.

<ורד עזרא: אנחנו מבצעים בקרה בכל מוקד ומוקד כזה במשך השנה ויש מוקדים שאנחנו יותר פעמים, כתלות גם בממצאים ואם מגיעות אלינו תלונות לעניין הזה.

עליזה לביא: מה זה אחת לכמה זמן.

עליזה לביא: תני לנו הבנה, איך - - -

מכלוף מיקי זוהר: חברים, אני רוצה את הנושא הזה, שהוא נושא חשוב, אבל, גברתי, אני רוצה לומר לך שיש תמימות דעים בקרב חברי הוועדה, וגם בקרב הרבה מאוד אנשים בציבור, שטיב הרפואה שמקבלים באותם מקומות הוא ירוד.

מכלוף מיקי זוהר: יכול להיות מאוד שאותו ספק מתייחס לאינטרסים כלכליים כאלה ואחרים, הוא מנסה להביא את הרופא הזול ביותר, בתנאים הזולים ביותר מבחינתו כדי - - -

יעקב ליצמן: יש קריטריונים.

מכלוף מיקי זוהר: אבל, אדוני השר, התגלה פה עניין שהוא די ידוע, שהרבה מאוד ספקים, או חלק מהספקים, מעדיפים להביא רופאים קצת פחות טובים.

<ורד עזרא: לכן פרסמנו לפני חודש חוזר - - -

מכלוף מיקי זוהר: לכן אתם חייבים לעשות ביקורת על העניין הזה.

<ורד עזרא: עוד פעם, אני חוזרת ואומרת, פרסמנו לפני חודש ומשהו חוזר - - -

מכלוף מיקי זוהר: זה חדש.

מכלוף מיקי זוהר: יפה.

מכלוף מיקי זוהר: בשורה טובה.

<ורד עזרא: אמרתי את זה בתחילת דבריי, התפרסם חוזר - - -

עליזה לביא: זאת אומרת שלא היה פיקוח.

<ורד עזרא: היה פיקוח, לא צריך נהלים כתובים כדי לעשות בקרות.

<ורד עזרא: בקרות היו תמיד וימשיכו להיות, פרסמנו חוזר שמדבר על אמות המידה למוקדים האלה, מה צריך להיות בהם, חוזר שפורסם ממש לאחרונה ונעשות בקרות בכל אחד מהמוקדים - - -

מכלוף מיקי זוהר: גברתי, תודה.

מכלוף מיקי זוהר: הוועדה מברכת אתכם על האצת התהליכים לקידום אותם מוקדי לילה נוספים ומבקשת להמשיך בהאצת התהליך הזה בכמה שיותר ערים באזורי הפריפריה כדי שאנחנו נוכל באמת לדעת שכל אזרח במדינת ישראל יודע שהוא יכול לפנות ברגע של משבר, בשעת לילה מאוחרת או בזמן שקשה מאוד להגיע למרחקים, זה דבר שהוא קריטי כי אנחנו יודעים שרפואה מונעת או לפחות ראשונית מצילה חיים וזה חלק מהעניין הזה.

מכלוף מיקי זוהר: אם אדם מגיע מהר לרופא ומגלים מהר את הבעיה שלו זה יכול להציל לו את החיים וזה עניין שהוא קריטי, במיוחד באזורי הפריפריה המרוחקים מבתי החולים.

מכלוף מיקי זוהר: אנחנו נחזור לסוגיה הראשונה שהשר נעדר קודם, עכשיו הוא הגיע ואנחנו שמחים שהוא איתנו כדי לדון בה.

מכלוף מיקי זוהר: אדוני השר, מהנתון שהובא לידי הוועדה הוקצה לטובת מענקים למומחים בפריפריה סך של 35 מיליון שקלים השנה, כאשר בשנת 2016 הוקצה סך של 75 מיליון שקלים.

מכלוף מיקי זוהר: לשמחתנו שמענו ש-35 מיליון שקלים שהוקצו ב-2016 לפריפריה הם אותם 35 מיליון שקלים שהוקצו גם השנה לפריפריה - - -

יעל גרמן: אבל זה היה בניגוד להחלטת ועדת הכספים, אני חוזרת ואומרת, ועדת הכספים דרשה שכל ה-75 מיליון יינתנו לפריפריה.

מכלוף מיקי זוהר: אנחנו דיברנו על זה באמת גם בוועדת הכספים ורצינו שיהיה תקציב צבוע לטובת הפריפריה, אדוני השר, ברשותך, נשמח לשמוע את עמדתך.

יעקב ליצמן: קודם כל אני שמח שוועדת הכספים דרשה, אבל היא לא נתנה כסף, היא יכולה לדרוש עד מחרתיים.

יעקב ליצמן: שהיא תתחיל לתת כסף.

יעל גרמן: לא - - -

יעקב ליצמן: אני לא הפרעתי לאף אחד, תנו לי לדבר.

יעקב ליצמן: עם כל הכבוד שדרשתם שנביא כסף, תביאו כסף ואני אחלק, אני לא מחזיק בכיס שום כסף.

יעקב ליצמן: אז עם כל הכבוד אני לא אוהב לשמוע על זה שדרשתם.

יעקב ליצמן: תביאו כסף, אני אשמח מאוד ביחד איתכם ללכת לשר האוצר להביא עוד כסף.

מכלוף מיקי זוהר: משרד האוצר פה?

מכלוף מיקי זוהר: אנחנו צריכים אותך פה ממש סביב השולחן.

עליזה לביא: למה אתה מתחבא?

מכלוף מיקי זוהר: הוא יודע למה, כי הוא יודע שהוא צריך - - -

יעל גרמן: מיקי, אני מבקשת לדבר, אחרי השר אני מבקשת להגיד משהו.

מכלוף מיקי זוהר: אין בעיה.

מכלוף מיקי זוהר: אתה מתבקש לבוא לשולחננו.

מכלוף מיקי זוהר: אתה תישאל הרבה שאלות ואתה תצטרך לתת הרבה תשובות.

יעקב ליצמן: לא, אני לא רוצה תשובות, אני רוצה כסף.

מכלוף מיקי זוהר: כסף, נכון, אני מסכים איתך, אדוני השר.

מכלוף מיקי זוהר: השר טוען טענה שהיא טענה רצינית ולגיטימית, אנחנו בוועדת הכספים אכן נאבקנו ואכן הובטח לנו על ידי משרד האוצר שיועבר הכסף הזה ועברו רק 35 מיליון שקלים, אם אני מבין נכון.

מכלוף מיקי זוהר: או שגם זה לא עבר?

<ניר קידר: חשוב להגיד שהסכום הזה הוא לא בבסיס התקציב של משרד הבריאות וזה לא ניתן על ידי ועדת הכספים.

<ניר קידר: השר בא והדגיש מול האוצר בדיונים את החשיבות של לתת כסף למענקים לפריפריה והצליח להשיג 35 מיליון שקלים שלא היו בבסיס התקציב, מהאוצר.

מכלוף מיקי זוהר: למרות שהם הבטיחו 75.

<ניר קידר: אני לא - - -

מכלוף מיקי זוהר: כך היה בדיוני ועדת הכספים.

מכלוף מיקי זוהר: הנה, משרד האוצר, בואו נשמע.

יעקב ליצמן: רבותיי, תנו לי.

יעקב ליצמן: היה פעם אחת 75, אחר כך נהיה אפס, באתי ודרשתי תוספת כסף, בינתיים נתנו את הכסף הזה.

יעקב ליצמן: אני לא גמרתי, אני מקווה שאני אשיג עוד, אבל בינתיים זה 35.

מכלוף מיקי זוהר: כן, אדוני, מתי אתם נותנים את יתרת ה-40?

יעקב ליצמן: אני אומר ש-75 היה, אחר כך לא היה כלום, אחר כך חידשתם בגלל הלחץ שאנחנו עשינו, גם חברי כנסת, אבל גם משרד הבריאות עשה וביקשנו לחדש את זה.

יעקב ליצמן: שר האוצר הסכים לחדש את זה ואז אגף התקציבים, גם הם הסכימו, הביאו את תחילת הכסף, ואני אשמח מאוד אם תביאו בשורה עכשיו, להשלים את החצי השני.

<אלעד מסאסא: אני אתייחס, אני מבקש רק דקה.

<אלעד מסאסא: כל נושא המענקים, כמו שניר ציין מתחילת הדיון, אז כל ה - - -

מיכל בירן: זו הייתה שיטה שהוכיחה את עצמה לחלוטין, התמריצים האלה.

מכלוף מיקי זוהר: כן, היא הייתה מצוינת.

<אלעד מסאסא: אני אתייחס.

יעקב ליצמן: אגב, אני רוצה בכירים, אני רוצה לשדרג את זה קצת.

<אלעד מסאסא: נושא המענקים זה משהו שעוגן בהסכם השכר ב-2011 עם הרופאים, התקציב הזה, כמו שניר ציין, נגמר, הוא החל ב-2014 ונגמרה ההתחייבות ההסכמית של המדינה למתן של מענקים.

<אלעד מסאסא: יחד עם זאת משרדי האוצר והבריאות המשיכו גם בשנת 15' וגם בשנת 16' את נושא המענקים ותוך כדי הפקנו לקחים, שינינו קצת את התכנית, מענקים למומחים, למתמחים וכו'.

<אלעד מסאסא: מה שסוכם בסוף 2016 על תכנית של תמריצים לרופאים לפריפריה שהייתה מורכבת מכמה מרכיבים, הנושא הראשון היה נושא של המענקים, שאמרנו שיישמרו המענקים שניתנו בשנת 16' לפריפריה גם בשנת 17' ואכן עשינו את זה, ובנוסף יש עוד דברים עם משיכת רופאים לפריפריה כמו הנושא של פולטיימרים, שגם שם הסכום שנקבע לפריפריה וכל זה בשביל למשוך רופאים.

<אלעד מסאסא: בנוגע לתכנית, השאלה שהועלתה פה, אני מכיר שברוקדייל הוציא מכתב, אין לי פה את המסקנות של המחקר, אבל ממה שאני מכיר התוצאות הן לא חד משמעיות בנושא איזה רופאים הוא כן משך או לא משך לפריפריה - - -

מיכל בירן: אבל בוודאות הוא כן.

<אלעד מסאסא: האם יש רופאים שגם ככה היו הולכים ופשוט קיבלו מענק וכו'.

<אלעד מסאסא: אין לי פה את התוצאות - - -

יעקב ליצמן: ברשותכם, אדוני היושב ראש, אני רוצה להוסיף משהו.

יעקב ליצמן: בתכנית 2017, 25 מיליון שקל מתכננים ל-43 מענקים למומחים שיבואו לעבוד בבתי חולים בפריפריה, גובה המענק 500,000 שקל.

יעקב ליצמן: 18 מתמחים ברפואת משפחה בפריפריה, 5 מיליון שקל, גובה המענק 250,000 שקל.

יעקב ליצמן: יש הכשרות לפסיכיאטרים בפריפריה, כמיליון וחצי שקל, המענק זה 125,000 שקל.

יעקב ליצמן: יש ועדת חריגים, יש כל מיני דברים נוספים.

מכלוף מיקי זוהר: כן, מה שהשר אומר, ואני רוצה שתדע, אלעד, מה שהקריא השר עכשיו ומה שאנחנו מדברים עליו זו כמעט הדרך היחידה להביא את הרופאים לפריפריה.

מכלוף מיקי זוהר: לגור בפריפריה, יש בזה יתרונות ויש בזה חסרונות, מרכז הארץ הוא מקום הרבה יותר מושך לאזרחים, מה לעשות.

מכלוף מיקי זוהר: כשאנחנו רוצים לצמצם פערים בחברה זה אומר חלוקת משאבים צודקת יותר, זה אומר שיותר כסף לפריפריה כדי להשוות את הרמה של הפריפריה לרמה של המרכז.

מכלוף מיקי זוהר: אין ספק שהפערים עדיין מאוד מאוד מאוד גדולים ועוד דרך ארוכה לפנינו.

מכלוף מיקי זוהר: אדוני כנראה עדיין לא הפנים שכדי שרופא יסכים לעבור מאזור המרכז וללכת ולהתגורר בפריפריה ולעבוד בפריפריה, הוא צריך הצדקה מסוימת, מעבר לאידיאולוגיה ולציונות ולא יודע, איך שתגדיר את זה, הוא צריך גם הצדקה כלכלית לזה.

מכלוף מיקי זוהר: המדינה חייבת להתערב בסוגיות האלה.

מכלוף מיקי זוהר: אנחנו מבינים ש-35 מיליון שקלים זה לא מספיק, צריך להביא יותר.

מכלוף מיקי זוהר: ישבנו בוועדת הכספים, עשינו על זה סימפוזיון שלם, הוחלט וסוכם עם אגף התקציבים שהנושא יבוא לכדי פתרון והכסף יגיע.

יעקב ליצמן: אני מציע למשרד האוצר, ואני אעלה את זה גם בדיונים, שהיות שאנחנו בעוד שבועיים או משהו כזה מתחילים דיונים של הרזרבות - - -

מכלוף מיקי זוהר: נכון, שם זה חייב להיפתר.

יעקב ליצמן: זה יכול להיפתר משם.

יעקב ליצמן: אני אדרוש את זה.

מכלוף מיקי זוהר: אדוני השר, אני אחזק אותך ואומר שכמרכז הקואליציה בוועדת הכספים אני אעמוד על זה שההעברות התקציביות של משרד הבריאות, עודפי התקציב, יהיו כלולים בתוכם גם המענקים לרופאים.

יעקב ליצמן: בתנאי שהאוצר ייתן את זה.

מכלוף מיקי זוהר: ואם האוצר לא ייתן את זה - - -

יעקב ליצמן: לא, שהוא ייתן את זה, לא מתקציב - - -

מכלוף מיקי זוהר: אז תתחילו לעשות את המשא ומתן מעכשיו, כדי שאחרי זה אני לא אצטרך להיות בין הפטיש לסדן, כי אנחנו לא נאפשר, לא יהיה.

יעקב ליצמן: לא, אני לא רוצה להגיד, אבל אולי תקציב 19' - - -

יעל גרמן: אני מצטערת, אני קצת אקלקל את החגיגה - - -

מכלוף מיקי זוהר: טוב, זה תפקידך.

יעל גרמן: נכון, בדיוק, זה תפקידי כאופוזיציה.

יעל גרמן: בתקציב 2016 אנחנו, כל האופוזיציה, נאבקנו על כך שלפריפריה יעברו 75 - - -

מכלוף מיקי זוהר: גם הקואליציה, אגב.

יעל גרמן: גם הקואליציה, אתה בעד ודאי, אבל זה היה אז מאבק, כמו שאתה יודע, זה ניתן לאופוזיציה כחלק ממה שרצו - - -

מכלוף מיקי זוהר: לא בהכרח, זה גם היה שלנו.

יעל גרמן: על כל פנים, דובר על 75 מיליון שקל לפריפריה, זו הפעם הראשונה, ואני נדהמת לשמוע שאתם מודים בכך שבניגוד להחלטה של ועדת הכספים אתם העברתם רק 35 מיליון וזה בניגוד מוחלט להחלטה.

יעל גרמן: ואתה, מיקי, כיושב ראש של ועדה שהייעוד שלה לצמצם את הפערים בין פריפריה למרכז, צריך לדאוג לכך שלא יכול להיות שמחליטים 75 ונותנים 35.

מכלוף מיקי זוהר: חברת הכנסת גרמן, לדאוג לפריפריה זה חשוב - - -

יעל גרמן: וזו הפעם הראשונה שאני שומעת בקול שאתם בניגוד להחלטה הלכתם ונתתם רק 35.

יעל גרמן: לאן נעלמו 45?

מכלוף מיקי זוהר: גברתי, חברת הכנסת גרמן, תודה, המסר עבר.

מכלוף מיקי זוהר: אני אומר, לדאוג לפריפריה זה דבר חשוב וגם לא לסגור את חדר המיון הקדמי בראשון לציון זה דבר חשוב, שאני מניח שאת סגרת אותו.

מכלוף מיקי זוהר: אם אני לא טועה.

יעל גרמן: אני סגרתי את חדר המיון בראשון?

יעל גרמן: לא היה ולא נברא.

מכלוף מיקי זוהר: בקרית שמונה, סליחה.

יעל גרמן: בקרית שמונה הפעלנו ממש כמו היום, שקר וכזב.

יעל גרמן: אנחנו הפעלנו על ידי מגן דוד אדום - - -

מכלוף מיקי זוהר: אז עם כל הכבוד צריך לעבוד בשביל הפריפריה בשביל לטעון בשמה.

יעל גרמן: וזה מה שעשינו, נכון, 3 מיליון שקל.

מכלוף מיקי זוהר: נעבור לנושא הבא, אדוני השר.

מכלוף מיקי זוהר: כוונה להקמת - - -

מאיר כהן: לא, אני חייב להתערב.

מאיר כהן: אתה החכמולוג הגדול, אנחנו לא נמצאים כבר שלוש שנים שם, למה חדר המיון לא עובד בקרית שמונה?

מכלוף מיקי זוהר: הוא נסגר.

מאיר כהן: למה הוא לא עובד?

מכלוף מיקי זוהר: כי הוא נסגר.

מאיר כהן: שלוש שנים, אז אני מודיע לך שהשר הלך לראש העיר ונתן לו כסף וזה לא עובד, למה?

מכלוף מיקי זוהר: כי הוא נסגר ועכשיו אנחנו צריכים להקים אותו בחזרה.

יעל גרמן: הוא עבד לפני שלוש שנים.

יעל גרמן: כי אני נתתי 3 מיליון שקל.

מאיר כהן: אז מה אתה קופץ?

מאיר כהן: סליחה, חוצפן שכמוך, אתה אפילו לא יודע, אתה לא מכיר את הפרטים.

מכלוף מיקי זוהר: לא, די, לא צריך לכנות בשמות.

מאיר כהן: לא, סליחה, יושב פה בן אדם - - -

מכלוף מיקי זוהר: אני אמרתי את זה.

מאיר כהן: אתה יודע מה קורה שם?

מכלוף מיקי זוהר: אבל אני אמרתי את זה, אפשר לקרוא לי אולי - - -

מאיר כהן: אנחנו בשביל המקום הזה בקרית שמונה נאבקנו הרבה יותר ממה שתושבי קרית שמונה נאבקו.

מכלוף מיקי זוהר: טוב, חברים.

מאיר כהן: איך אתה מעז?

מכלוף מיקי זוהר: חבר הכנסת מאיר כהן, בוא נמשיך.

מאיר כהן: יעיד השר, הוא הביא כסף כי אני ביקשתי.

מאיר כהן: הוא הלך, נתן כסף לראש העיר, לא פתחו אותו בגלל 300,000 שקלים.

מכלוף מיקי זוהר: בואו נמשיך וראש העיר יפתח אותו ויקיים אותו ויהיה חדר מיון בקרית שמונה ואנחנו נלחץ שזה יקרה.

יעל גרמן: כן, אבל יש סכומים יותר גדולים - - - בפריפריה.

מכלוף מיקי זוהר: טוב, אני רוצה להמשיך, בבקשה, בכל מה שקשור - - -

יעקב ליצמן: אדוני היושב ראש, רק מילה אחת על חדרי המיון האלה.

יעקב ליצמן: אנחנו משנים את הסכומים קצת, משנים את כל הקריטריונים.

יעקב ליצמן: אני חייב להגיד דבר אחד, אנחנו לא ניתן לרמות אותנו.

יעקב ליצמן: היו מקומות שעשינו הסכם, הוא צריך להיות פתוח משבע עד שבע, הוא לא היה פתוח, תפסנו את זה בכל מיני מקומות, אני לא רוצה להגיד לכם באיזה מקומות, אבל מה שהיה לא יהיה.

יעקב ליצמן: אנחנו לא ניתן לרמות אותנו, אנחנו נבדוק חד משמעית אם הם פתוחים משבע עד שבע.

יעקב ליצמן: עשינו דבר נוסף, היות שכרגע יש מקומות שאומרים שאי אפשר משבע אצלם, הם לא יכולים משום מה, אז אנחנו מסכימים משבע עד 12, לא 11.

יעקב ליצמן: יש גם את זה.

יעקב ליצמן: הכסף פחות, זה לא אותו סכום, אבל לפחות זה שיהיה פתוח.

יעקב ליצמן: אם גם זה לא, אז אנחנו לא - - -

מכלוף מיקי זוהר: טוב.

מכלוף מיקי זוהר: בואו נמשיך.

מכלוף מיקי זוהר: הנושא הבא, דיברנו על הקמת בית חולים בבאר שבע.

מכלוף מיקי זוהר: היה דיון חשוב בנושא הזה שאמרנו שאולי הגיע הזמן להרחיב את היקף שירותי הבריאות.

יעקב ליצמן: יש בית חולים, אנחנו מקימים חדש, סיכמנו על המקום, על המיקום, הכול בסדר.

יעקב ליצמן: היה ויכוח על איזה חלקת קרקע, הכול בסדר.

מכלוף מיקי זוהר: זו בשורה טובה.

יעקב ליצמן: צומת שרה.

יעל גרמן: באיזה שלב זה?

יעקב ליצמן: מתחיל תכנון עכשיו.

מכלוף מיקי זוהר: בכמה מיטות מדובר?

<ניר קידר: כבר אני אגיד לגבי המיטות, הסוגיה סביב המיקום באמת נפתרה, כרגע זה בוועדה המחוזית של באר שבע לאישור תכנית בניין ערים ואז אמור להיות מפורסם מכרז על ידי החשב הכללי, אבל באמת הייתה השנה התקדמות בנושא הזה, זו סוגיה אחת של בית החולים, ובנוסף גם דיברנו פה על פתיחה של עוד 98 מיטות בסורוקה.

מכלוף מיקי זוהר: זה נושא שהדיון עלה, אני זוכר פה, אני רוצה לתת בעניין הזה ליוהן אטלן לומר מספר דברים בנושא שדיברנו עליו, לגבי 98 מיטות לבית חולים סורוקה.

מכלוף מיקי זוהר: בבקשה.

<יוהן אטלן: יושב לידי מיקי, שגם דיווח לי וגם אני בקשר עם דווידסון, אני חושב שהסיפור הזה מתקדם יפה מאוד, אבל אני חושב שראוי שמיקי יגיד כמה מילים על זה ויעדכן.

מכלוף מיקי זוהר: בבקשה.

מכלוף מיקי זוהר: כמה מיטות כבר עומדות מוכנות?

<מיכאל שרף: ד"ר מיקי שרף, ראש חטיבת בתי חולים, ניהלתי את סורוקה שש שנים.

<מיכאל שרף: מילה אחת לגבי המענקים, אני הייתי בתקופה שלא היו לי רופאים והייתי על סף סגירה של מחלקה פנימית.

<מיכאל שרף: זה לא המצב היום, המענקים הביאו הרבה מאוד רופאים לפריפריה, חד משמעית.

מכלוף מיקי זוהר: יפה מאוד.

מכלוף מיקי זוהר: ואנחנו נמשיך, נביא עוד מענקים.

<מיכאל שרף: מצוין.

<מיכאל שרף: רק הערה אחת, אנחנו נתנו תוספת פריפריה לסטז'רים בדרום ובצפון וקיבלנו הנחיה להפסיק את זה, אני לא מבין למה.

<מיכאל שרף: זה כדי להבריח אותם מהפריפריה?

יעקב ליצמן: לא.

יעקב ליצמן: אמרתי, אדוני, לפני שתי דקות, שאני מעוניין יותר בבכירים, אני רוצה בכירים בפריפריה, במקומות הרחוקים, אני לא מעוניין סתם ברופאים, אני רוצה לשפר את האיכות של הרופאים.

יעקב ליצמן: זה מה שאמרתי.

<מיכאל שרף: לא, מצוין.

<מיכאל שרף: כבוד השר, מצוין, אני חושב שהבכירים זה דבר חשוב, דיברנו על תוספת פריפריה, לא מענקים לסטז'רים, אותה תוספת שכל רופא באשר הוא בפריפריה מקבל.

<מיכאל שרף: נתנו לנו הנחיה להפסיק את תוספת הפריפריה, שזה לסטז'ר - - - כמה?

<מיכאל שרף: זה 1,500 שקל לחודש.

יעקב ליצמן: אני לא שמעתי על זה.

מכלוף מיקי זוהר: אז השר יבדוק את זה.

<ורד עזרא: אני מדברת בשם יוסי כהן ויחידתו.

<ורד עזרא: ההנחיה הזו, תוספת הפריפריה מעולם לא נועדה בהסכם לסטז'רים ושולמה לפי חוות הדעת שלא כדין בבתי החולים של שירותי בריאות כללית ולא באחרים.

מכלוף מיקי זוהר: נו, אז אי אפשר להסדיר את זה משפטית?

<ורד עזרא: זה הסכמים, זה לא - - -

מכלוף מיקי זוהר: אז אתם עובדים על זה?

<ורד עזרא: אני חייבת רק להדגיש שסטז' זו הגרלה, יכול להיות שאנשים לא בוחרים להיות בפריפריה, או בוחרים ולא מגיעים לפריפריה, שנת הסטז' היא לא ההתמחות ולכן הסטז'רים הוחרגו מההסכם הזה.

מכלוף מיקי זוהר: חבר'ה, אני אומר לכם עוד משהו, עם כל הכבוד, אני רוצה לציין עובדה, שלא יהיו אי הבנות, אני לא הולך להיאבק שסטז'ר יעשה את הסטז' שלו בפריפריה, ממש לא, אני לא שם, אני באמת איאבק שרופאים רציניים ואיכותיים - - -

יעל גרמן: מתמחים.

מכלוף מיקי זוהר: לא, אני אומר, רופאים רציניים ואיכותיים יבואו לפריפריה.

מכלוף מיקי זוהר: זה דבר שהוא הרבה יותר חשוב, למה?

מכלוף מיקי זוהר: מהסיבה הפשוטה, כי אנחנו רוצים רפואה מתקדמת, אנחנו לא רוצים את החבר'ה שרוצים להתלמד על חשבון האזרחים.

מכלוף מיקי זוהר: האזרחים בסופו של דבר רוצים לקבל את הרפואה הכי טובה והכי מתקדמת ולכן רוצים את הרופאים הכי טובים.

מכלוף מיקי זוהר: כמובן שאנחנו מעודדים כל רפואה מכל סוג שהוא שתבוא כמה שיותר לפריפריה.

מכלוף מיקי זוהר: אז אם יש אפשרות לקחת יותר רופאים ועוד מתמחים לאזורי הפריפריה אנחנו נהיה בעד, אבל בראש ובראשונה בראש סדר העדיפויות שלנו זה שהרפואה המתקדמת ביותר והרופאים הטובים ביותר יילכו לעבוד דווקא בפריפריה ולא באזורי המרכז.

מכלוף מיקי זוהר: זו מטרת העל.

מכלוף מיקי זוהר: חשוב כמובן להגדיר אותה.

מכלוף מיקי זוהר: אבל, חבר'ה, דנו בנושא הזה, אני רוצה לדון בנושא של המיטות, שזה הנושא שכרגע עומד על הפרק.

<מיכאל שרף: המיטות.

<מיכאל שרף: אני רוצה לציין שבעניין הזה הייתה התקדמות בהחלט משמעותית.

<מיכאל שרף: מתוך 118 מיטות 20 מיטות שיקום, נפתחו מיטות נוירולוגיה, נפתחו מיטות טיפול נמרץ, נפתחה מחלקת יולדות חדשה, נפתחה מחלקה אורתופדית נוספת עם 16 מיטות, ויש מרכז סרטן שאמור להיפתח ברבעון הראשון של 2018 ותיפתחנה מיטות נוספות ברגע שאנחנו נסיים את הבינוי.

<מיכאל שרף: כך שהתכנית מתנהלת יפה.

מכלוף מיקי זוהר: זה דבר מבורך ואנחנו מודים לכם, ובסוף עוד יגידו שהוועדה הזאת, טוב שהיא קמה, לא?

מכלוף מיקי זוהר: תחום טיפות החלב.

<ניר קידר: בנושא טיפות החלב חלה התקדמות.

<ניר קידר: כשדיברנו בעבר הנושא הזה היה תקוע, אנחנו כרגע בשלבי חתימת הסכם כבר עם עיריית באר שבע, עיריית אופקים ועיריית רהט.

<ניר קידר: אנחנו ממש עם העיריות בשלבי חתימת הסכם, אני מקווה שבשבועות הקרובים ההסכמים האלה ייחתמו.

יעקב ליצמן: יש לי רושם שאני ומיקי חברי הכנסת היחידים שנשארו פה.

מכלוף מיקי זוהר: כנראה שלאופוזיציה אין מה לומר.

יעקב ליצמן: כנראה שאין הרבה טענות למשרד הבריאות אז כולם הלכו.

מכלוף מיקי זוהר: לאופוזיציה כנראה אין מה לומר, אבל אנחנו נאמר כך, אין משרד ממשלתי שיכול לעשות את העבודה בצורה המושלמת, תמיד יש בעיות ותמיד יש קשיים.

מכלוף מיקי זוהר: הדבר החשוב ביותר, אני רוצה בהזדמנות הזאת לשבח את שר הבריאות ואת משרד הבריאות, זה שזה משרד קשוב, זה שאנחנו ערכנו פה דיונים, התייחסו בצורה עניינית ורצינית לבקשות שלנו ולטענות שלנו ויש גם יישום של פתרון.

מכלוף מיקי זוהר: בהרבה מאוד משרדי ממשלה לא תמצא אוזן קשבת, תמצא אטימות מאוד מאוד מאוד מקוממת וזה דבר שבסופו של דבר מונע מאיתנו במדינת ישראל לעשות את ההתקדמות שאנחנו רוצים, ולכן אני מברך את השר, מברך את המשרד על ההקשבה.

מכלוף מיקי זוהר: אז בנושא תחום טיפות החלב, כפי שאתה אומר, אתם מתחילים את התהליך של?

<ניר קידר: אנחנו כבר בשלבי חתימת חוזה, גם עם עיריית באר שבע, עיריית אופקים ועיריית רהט.

מכלוף מיקי זוהר: יפה.

מכלוף מיקי זוהר: מה קורה עם הצפון?

יעקב ליצמן: אני רוצה להוסיף משהו לניר.

יעקב ליצמן: אני והמנכ"ל סיכמנו שבתקציב הבא, קרי 2018, אנחנו נשים את טיפות החלב בראש מעייננו.

יעקב ליצמן: טיפות החלב מצריך טיפול, הרבה שנים זה לא טופל מסיבית, גם תקציבית וגם רה ארגון, יש כל מיני דברים שצריך לעשות שם, בעזרת ה' בתקציב הבא אנחנו נשים גם משאבים וגם נעשה שינויים בטיפות חלב.

מכלוף מיקי זוהר: מצוין.

מכלוף מיקי זוהר: מה קורה עם הצפון?

<ניר קידר: אין לי פה את הפרטים, תוך כדי הדיון אני אבקש שיבדקו ואני אחזור עם זה.

מכלוף מיקי זוהר: אני אשמח לדעת, פריפריה זה צפון ודרום.

מכלוף מיקי זוהר: חשוב מאוד שגם בצפון וגם ביישובים הערביים יהיה מענה של טיפות חלב.

מכלוף מיקי זוהר: שיפוץ והרחבת התשתיות בבתי החולים הממשלתיים בפריפריה.

מכלוף מיקי זוהר: אנחנו העלינו את הסוגיה הזאת באמת לטובת חיזוק בעיקר של מוסדות גריאטריים ופסיכיאטריים בפריפריה.

מכלוף מיקי זוהר: אנחנו העלינו המון טענות בסוגיה הזו ואני רוצה לשמוע עדכון מה בוצע מאז.

<ניר קידר: יש פה הרבה מאוד עשייה ואנחנו נוכל להגיש את המסמך לוועדה.

<ניר קידר: אני אעבור בית חולים בית חולים, ברשותכם, ואני אמנה את הדברים החדשים שנעשים בתקופה הזו.

יעקב ליצמן: אני מציע שתגיש את זה כמסמך נוסף.

<ניר קידר: אני אסיים להקריא אותו ואז אני אשמח גם - - - המסמך של יהודה, אפשר גם להגיש את זה לחבר הכנסת זוהר.

<ניר קידר: בבית חולים פוריה אנחנו מדברים על תוספת של שלושה חדרי ניתוח חדשים, שזה כבר בביצוע.

<ניר קידר: אגף השיקום - - -

יעקב ליצמן: אין למי להגיש את זה, רק למיקי.

<ניר קידר: בנוסף בפוריה, אגף השיקום, הגיע כבר התקציב הראשוני מהאוצר ובית חולים שיקומי נמצא כבר בתהליך.

<ניר קידר: מכון דיאליזה ממוגן, כבר נמצא בהליכי מכרז.

<ניר קידר: לכל הדברים האלה כבר יש תקציבים בתקציב 17' ובתקציב 18'.

<ניר קידר: בבית חולים נהריה, האגף לבריאות האישה, כל הנושא הזה כבר הסתיים, השקעה של 116 מיליון שקלים של המדינה, גם בתחום השיקום יש שם השקעה.

<ניר קידר: בבית חולים זיו, מרכז הרדיותרפיה כבר נפתח, יש שם עכשיו שדרוג נוסף ליחידה לטיפול נמרץ, בנוסף יש שם הרבה מאוד עבודות של שדרוג ואחזקה של בית החולים סביב סוגיה של רעידות אדמה.

<ניר קידר: בבית חולים ברזילי, אני נשאר בממשלתיים ואחר כך נדבר על עוד בתי החולים, יש שם את המבנה הכירורגי, השקעה מאוד גדולה של למעלה מחצי מיליארד שקלים, גם הרחבה של הפגייה.

<ניר קידר: יש עוד בבתי חולים אחרים.

<ניר קידר: חשוב להגיד שחלק גדול מהסכומים זה המדינה, יש סכומים נוספים שמגיעים מתרומות, אבל אנחנו רואים עכשיו תנופה של עשייה ובנייה בבתי החולים בפריפריה.

<ניר קידר: יש פה באמת את הרשימה לפי בית חולים וכבר כמה כסף נמצא בתקציב ומבוצע בשנתיים האלה.

מכלוף מיקי זוהר: אני מסתכל פה על ההיקפים של הסכומים, אני רואה סדר גודל של 300-400 מיליון שקל?

<ניר קידר: למעלה מחצי מיליארד שקלים.

מכלוף מיקי זוהר: בסדר גמור.

מכלוף מיקי זוהר: מה קורה עם סיפור ועדת גרוטו שדיברה על שירותי הבריאות בצפון?

מכלוף מיקי זוהר: היכן עומדות המסקנות, בעיקר השאלה מופנית למשרד האוצר, האם אתם מתחילים לתקצב את הרעיון שדובר עליו?

<אלעד מסאסא: אז אני אתייחס לדוח גרוטו.

<אלעד מסאסא: לפני תשעה חודשים, לקראת סוף 2016, הועברה החלטת ממשלה לתכנית צפון, במסגרת החלטת הממשלה הוגדרו שם גם פרקים נבחרים, כולל מרכז שיקום בעלות של 150 מיליון שקלים ועוד כל מיני נושאים אחרים, כולל תקציבים מיועדים למימוש תכניות שהועלו על ידי פרופ' גרוטו, אם זה מרכז שיקום, שירותי בריאות האישה ופסיכיאטריה וכו'.

<אלעד מסאסא: זה מופיע בהחלטת הממשלה, אם אתם רוצים אני יכול לפרט כאן את הסכומים ואיזה צעדים.

מכלוף מיקי זוהר: בבקשה.

<אלעד מסאסא: לדוגמה יש 235 מיליון ₪ לבינוי מיטות, 175 מיליון ₪ לטובת פרויקטים חדשים.

מכלוף מיקי זוהר: הכסף עבר לביצוע?

<אלעד מסאסא: הכסף, חלקו הועבר, זו תכנית רב שנתית, חלקו ב-17', חלקו ב-18'.

יעקב ליצמן: אני מחפש את הכסף.

<אלעד מסאסא: הכסף אצלך.

<אלעד מסאסא: אני אף פעם אין אצלי שום דבר.

יעקב ליצמן: לא, אם היה אצלי לא הייתי צריך לחפש.

<אלעד מסאסא: אם תרצה נחפש אותו ביחד.

מכלוף מיקי זוהר: אז, חברים, אנחנו מבקשים תשובה.

<ניר קידר: אני אתייחס.

<ניר קידר: הסכומים שאלעד מדבר עליהם אלה סכומים ארבע שנתיים, הסכומים שמדוברים לתקציב 17', וחלק מזה זה גם הכסף של השיקום, חלק מזה כולל גם מענקים למתמחים בפריפריה, חלק מדובר על מכשיר PET CT שכבר נמצא.

<ניר קידר: כלומר אנחנו רואים באמת לפי התכנית שהסכומים האלה הגיעו והם מתקדמים, צריכים לראות שהם באמת ימשיכו להגיע ב-18', 19' ואילך, אבל באמת אלה הדברים שעלו בתכנית הממשלה סביב הצפון ויש פה רשימה מאוד רחבה של שירותים ואנחנו מציגים את זה.

<ניר קידר: גם חבר הכנסת מוטי יוגב, שיעמוד בראש ועדה מיוחדת לבריאות בצפון, גם ישבנו איתו בנושא הזה.

<ניר קידר: אנחנו רואים גם בפוריה את השלמת המבנה של השיקום, גם ה- PET CTשניתן, והשר גם ייתן מכשיר PET CT נוסף, גם עוד כסף לבינוי מיטות, גם התכנית שלנו לקיצור תורים נותנת עוד מענה, גם לחדרי הניתוח בצפון וגם לתושבי הצפון לקיצור תורים.

מכלוף מיקי זוהר: מה קורה עם התקינה של ה-PET CT?

מכלוף מיקי זוהר: זה סודר?

<ניר קידר: אני אגיד, כרגע יש עוד מכשיר אחד ונאמר שהמכשיר הזה יילך לצפון, יש תהליך מקצועי כרגע של להחליט לאיזה בית חולים בצפון.

<ניר קידר: לגבי התקינה של ה-PET CT, זה נושא שנמצא וצריך להיות באישור של ועדת העבודה, הרווחה והבריאות, הנושא הזה עדיין לא שונה.

מכלוף מיקי זוהר: אז איך מקדמים את זה?

יעקב ליצמן: אנחנו יכולים להעביר את זה לוועדת העבודה והרווחה ל-PET CT, לעוד חמש, אני אשמח להביא את זה מחר.

<אלעד מסאסא: אז אני אתייחס לכל נושא ה-PET CT.

<אלעד מסאסא: ה-PET CT, בשנה שעברה שונו התקנות כבר וניתנה אפשרות למשרד הבריאות לתת רישיון נוסף של PET CT.

<אלעד מסאסא: מה שאני מכיר, יש היום ארבעה רישיונות שהיום הם לא ממומשים, כלומר כבר היום יש ארבעה רישיונות של PET CT בכל רחבי הארץ, שניתן לממש אותם ו - - -

מכלוף מיקי זוהר: חברים, זה לא בסדר מה שאתם עושים.

יעקב ליצמן: תן לי להגיד לך משהו אחר.

יעקב ליצמן: זה מדיניות משרד הבריאות, איך שאני רואה את זה, אם אני עומד בראש משרד הבריאות, ש- PET CT זה לא מה שהיה לפני 20 שנה.

יעקב ליצמן: כפי ש-MRI לא היה גם PET CT כבר לא היה ולכן אנחנו חייבי ם

יעקב ליצמן: לדאוג שמי שרוצה PET CT, אני לא אגיד לך שאני אלך להפיץ את זה בכל בתי החולים, אבל בהחלט אני חושב שתוספת של עשרה PET CT זה בהחלט לא אומר כלום, בהחלט צריך לעשות את זה.

מכלוף מיקי זוהר: יש צורך, יש ביקוש.

יעקב ליצמן: לכן אני אשמח מאוד אם תודיע לוועדה כרגע שאני יכול להגיש את הבקשה.

יעקב ליצמן: היות שאני לא יכול להגיש את זה בלי הסכמת האוצר, אני רוצה להגיש את הבקשה, אני מסכים לתת את זה בכל מקום בסיכום איתכם, אבל אני רוצה עוד עשרה PET CT.

יעקב ליצמן: יש מקומות שמגיע PET CT, מעבר לעוד מקומות.

מכלוף מיקי זוהר: אדוני מתבקש לאשר את העניין כדי שהשר - - -

יעקב ליצמן: מי שיש לו מחלקה אונקולוגית רצינית צריך PET CT, חד משמעית, ואין וצריך לעשות את זה.

מכלוף מיקי זוהר: כן, אדוני, מה בפיך?

<אלעד מסאסא: אז מה שאני אומר זה שבנוגע למכשירי ה-PET CT, כבר עכשיו שינינו את התקנות בשביל לאפשר מתן - - -

יעקב ליצמן: לא, אתה לא עונה על מה שאני העליתי.

<אלעד מסאסא: כבוד השר, אני - - -

יעקב ליצמן: אני מבין את הטריקים והשטיקים, תענה לי, אני מבקש שתתייחס רק למה שאני אומר.

<אלעד מסאסא: אז אני מתייחס.

יעקב ליצמן: האם אני יכול מחר להגיש לוועדת העבודה והרווחה והבריאות של הכנסת עוד בקשה לעשרה PET CT, שמונה PET CT, תודיע לי כרגע כמה אני יכול.

מכלוף מיקי זוהר: תענה כן או לא.

<אלעד מסאסא: אוקיי, אז אני מתייחס בנוגע לנושא ה- PET CT.

מכלוף מיקי זוהר: תענה בכן או לא, אדוני.

<אלעד מסאסא: אם יורשה לי 30 שניות של תשובה, זה לא יותר מדי.

מכלוף מיקי זוהר: טוב.

<אלעד מסאסא: כמו שאמרתי, PET CT זה נושא של כל המכשירים הרפואיים, שינינו אותו כבר לפני פחות משנה בשביל לאפשר מתן של עוד מכשירי PET CT, כבר היום יש רישיונות לא ממומשים של PET CT, לכן אין צורך בכלל לשנות את - - -

מכלוף מיקי זוהר: אדוני, אבל אנחנו לא ביקשנו את התשובה הזו.

יעקב ליצמן: רק תגיד לי איפה, איפה יש לו רישיונות - - -

<אלעד מסאסא: אין לי פה את הנתונים.

מכלוף מיקי זוהר: אדוני, אנחנו יודעים שיש ביקוש ל- PET CT ואנחנו רוצים לפתוח עוד PET CT ברחבי הפריפריה.

מכלוף מיקי זוהר: האם אדוני מאפשר ואומר שיש אפשרות שהשר - - -

יעקב ליצמן: יש אחד שמיועד לזיו או לאיפה?

<אלעד מסאסא: לא, יש אחד לזיו - - -

יעקב ליצמן: תעזוב, אני אומר לך כרגע, כל בית חולים שיש לו מחלקה אונקולוגית, הוא חייב PET CT, נקודה.

יעקב ליצמן: אני לא רופא ולא פרופסור, אני יהודי פשוט, ואני אומר לך, כמי שמסתובב במשרד הבריאות, זה מה שחסר, צריך את זה, לא צריך לטלטל מישהו בצפון שיילך לרמב"ם בשביל PET CT, לא צריך את זה.

מכלוף מיקי זוהר: זה להציל חיי אדם.

מכלוף מיקי זוהר: מה הסיפור, חברים?

מכלוף מיקי זוהר: אני מבקש מכם לאשר את זה כדי שנוכל לבוא לוועדת העבודה והרווחה ולהתחיל את התהליך הזה.

מכלוף מיקי זוהר: מתי אדוני יכול לתת תשובה?

מכלוף מיקי זוהר: אתה רוצה ללכת לבדוק ולחזור, בינתיים כשנמשיך את הדיון?

יעקב ליצמן: לא, אלה שצריכים לאשר הם בחוץ לארץ.

יעקב ליצמן: אני יודע בדיוק.

מכלוף מיקי זוהר: אז הוועדה ממש דורשת ממשרד האוצר ומאגף התקציבים להניע את התהליך של הקמת PET CT ברחבי הארץ.

יעקב ליצמן: PET CT היום זה - - - יש היום MRE - - -

מכלוף מיקי זוהר: מה זה MRE?

יעקב ליצמן: יש משהו, סופר MRI, משהו עוד יותר, כן, יש דברים חדשים.

יעקב ליצמן: אני יודע דבר אחד, אנחנו לא צריכים לפגר אחרי כל מקום בעולם, הרפואה הכי טובה, צריך לתת את המכשירים הכי טובים שאנחנו יכולים לתת לבתי חולים.

יעקב ליצמן: להמשיך, שתהיה בריאות טובה.

מכלוף מיקי זוהר: נכון.

מכלוף מיקי זוהר: מה קורה עם סוגיית השירותים הניתנים לנשאיות הגן BRCA.

מכלוף מיקי זוהר: זה נושא שדנו פה בוועדה, אני רוצה לשמוע.

מכלוף מיקי זוהר: תשמע, אדוני השר.

מכלוף מיקי זוהר: אנחנו דנו בהרבה נושאים.

יעקב ליצמן: מה אתה רוצה ממני?

יעקב ליצמן: כל הצרות שבעולם אני צריך?

יעקב ליצמן: כן, ורד?

<ורד עזרא: השאלה שלכם הייתה ספציפית לגבי מרכז מתמחה.

<ורד עזרא: העברנו לוועדה, וכמדומני העברנו שוב בימים האחרונים, הסבר.

<ורד עזרא: מרכז מתמחה לטיפול בכל מחלה שהיא מיועד למחלות שהן מאוד נדירות.

<ורד עזרא: מאחר שאין אפשרות ללמוד במספר מקומות את אופן הטיפול בהן, מרכזים במקום אחד.

<ורד עזרא: נשאיות BRCA, לצערי או לא, זו הסיטואציה, זה לא מצב נדיר.

מכלוף מיקי זוהר: רק תסבירי לציבור מה זה.

<ורד עזרא: BRCA זה סוג של גן שקיים בשכיחות יתר, הולך עם מי שיש לו מחלה של סרטן שד או שחלה, שהיא סוג של תורשתית, לכן יש מעקב - - -

מכלוף מיקי זוהר: שאגב, הרבה מאוד נשים מאבדות את חייהן בגלל המחלה.

<ורד עזרא: אבל יש מספר רב של מרפאות בארץ.

<ורד עזרא: השאלה שלכם הייתה לגבי מרכז מתמחים.

<ורד עזרא: אנחנו חושבים ש בדיוק ההיפך הוא הנכון.

<ורד עזרא: יש מרכז נגה, שאליו פנו, שהוא מרכז שמטפל בחולות האלה - - -

מכלוף מיקי זוהר: אנחנו בעיקר ביקשנו שקופות החולים יאשרו - - -

<ורד עזרא: קיים מספר רב של מרכזים בארץ, אנחנו העברנו לכם רשימה של מרכזים שקיימים כבר היום.

<ורד עזרא: השאלה הייתה לגבי המרכז - - -

מכלוף מיקי זוהר: אבל נשים כבולות לקופות החולים שלהן, הן לא יכולות להגיע למרפאה מתמחה בגלל סיפור שיש בין הקופות ואנחנו ביקשנו לעשות סדר בסוגיה הזאת, שכל אישה שנושאת את הגן הזה תוכל להגיע למרפאה המתמחה בלי שום קשר לשייכות שלה, לאיזה קופת חולים היא שייכת.

מכלוף מיקי זוהר: זה עניין של הצלת חיים, אנחנו לא מדברים פה - - - זה כמו שאדם מגיע לבית חולים במצב אנוש ויגידו לו 'תשמע, אתה שייך לקופת חולים כללית, פה אתה לא מתקבל, תלך לבית חולים אחר'.

מכלוף מיקי זוהר: יש סוגיות שמרכיב קופות החולים חייב לשבת בצד אל מול חיי אדם.

מכלוף מיקי זוהר: זו הסוגיה שדיברנו עליה.

<ניר קידר: ברשותך, כמו שד"ר עזרא אמרה, היום יש פריסה מאוד רחבה של מרפאות בנושא.

<ניר קידר: החוק אומר שקופת חולים היא זו שקובעת את הסדרי הבחירה שלה - - -

מכלוף מיקי זוהר: חברים, אתם יכולים לעשות סדר בעניין, אתם יכולים לפנות לקופות החולים ולהפעיל עליהן לחץ בסוגיה הזו ספציפית.

מכלוף מיקי זוהר: זו סוגיה קריטית, הרבה נשים חולות.

<ניר קידר: אנחנו עושים גם את הבקרות סביב הסדרי הבחירה, לראות שבאמת השירותים ניתנים במרחק סביר, ועוד מעט ניגע ב - - -

מכלוף מיקי זוהר: אני מבקש התייחסות לסוגיה.

יעקב ליצמן: אני רוצה לציין, אני תקפתי את אלעד קודם, אבל אלעד הוא בחור מצוין וטוב וישר, שלא תטעו בי.

יעקב ליצמן: אנחנו חברים גם כן.

<אלעד מסאסא: תודה רבה.

יעקב ליצמן: אבל מדיניות, אני צריך להגיד מה שאני חושב.

מכלוף מיקי זוהר: נכון.

מכלוף מיקי זוהר: בחינת החוסרים במערכת בריאות הנפש.

מכלוף מיקי זוהר: דיברנו על התייחסות לצרכי הפריפריה החברתית והכלכלית ואני אשמח לשמוע מה קורה שם היום.

<ניר קידר: אחד הנושאים שעלו זה באמת רופאים פסיכיאטריים, זה אחד הנושאים שעלה, שקיים היום מחסור בפסיכיאטרים בישראל, גם ברמה כללית וגם ברמת ילדים.

<ניר קידר: המחסור הזה הוא ארצי, אבל איפה שאנחנו רואים מחסור ארצי תמיד הקושי בפריפריה הוא גדול יותר, לכן במסגרת תכנית המענקים שדיברנו עליה קודם אנחנו נותנים מענקים לרופאים מומחים בפסיכיאטריה בפריפריה.

<ניר קידר: כלומר כל הכסף הזה הולך לפריפריה, אז זה אחד הדברים ש - - -

מכלוף מיקי זוהר: חשוב.

מכלוף מיקי זוהר: מה קורה במגזר הערבי?

<ניר קידר: במגזר הערבי, יש מספר מקצועות שבהם השפה היא מאוד קריטית, למשל קלינאות תקשורת ופסיכיאטריה וכל הטיפול הפסיכותרפי ולכן אנחנו באים ואומרים בנושא הזה שזה הולך יחד עם המועצה להשכלה גבוהה, ייפתח ב-2018 קורס שמיועד למטפלים בשפה הערבית.

<ניר קידר: תכנית ההכשרה תיפתח ב-2018.

מכלוף מיקי זוהר: תודה.

מכלוף מיקי זוהר: הנושא הבא, דיון שערכנו בנושא תמונת מצב טיפול מונע לילדים ותלמידים בפריפריה.

מכלוף מיקי זוהר: מה קורה בעניין הזה?

<ניר קידר: אז פה באמת דובר הרבה על הנושא של אחיות בדרום.

מכלוף מיקי זוהר: אחיות בריאות הציבור.

<ניר קידר: אחיות בריאות הציבור בדרום.

<ניר קידר: במאי 2017 ניתנה תכנית מאוד מקיפה של תמריצים, היא ניתנה רטרואקטיבית מתחילת 2016, סך הכול אנחנו מדברים על כ-2,250,000 שקלים, שזה נועד ל-30 אחיות, זה בעצם 25,000 שקלים לשנה לשלוש שנים לאחות.

מכלוף מיקי זוהר: זה מספיק?

<ניר קידר: זה הסכם התמריצים.

מכלוף מיקי זוהר: זה מספיק או שצריך אולי יותר?

<ניר קידר: אני אתייחס.

<ניר קידר: קודם כל התמריצים ניתנו כבר לתשע אחיות שכבר היו בפועל בתפקיד מתחילת 16' ולעוד שתי אחיות נוספות.

<ניר קידר: אנחנו מרגישים באמת שלמרות שניתן פה סכום משמעותי עדיין קשה להביא איתו אחיות.

<ניר קידר: אנחנו כרגע נמצאים במגעים איך אפשר להפוך את זה למשהו יותר משמעותי שיצליח להביא יותר אחיות.

<ניר קידר: למרות שמבחינתנו אנחנו מוכנים לגייס 30 אחיות במסגרת התמריצים כרגע זה רק 11 אחיות.

<ניר קידר: אנחנו בוחנים איך אפשר להפוך את התמריצים האלה ליותר - - -

מכלוף מיקי זוהר: אוקיי.

מכלוף מיקי זוהר: אנחנו דיברנו על נושא אחריות של טיפות החלב, האם זה צריך להיות בידי הרשויות או בידי ה - - -

<ניר קידר: השר ליצמן יתייחס לזה.

יעקב ליצמן: יש לנו דיונים רציניים אם לעשות את זה דרך קופות החולים, דרך עיריות, דרך כל מיני דברים.

יעקב ליצמן: בוא נשאיר את זה לעוד ישיבה.

מכלוף מיקי זוהר: טוב, נשמח לשמוע עדכון בנושא הזה כי זה נושא שבאמת בער.

יעקב ליצמן: יש דיונים רציניים בתוך המשרד, אם לשנות ואיך לשנות.

מכלוף מיקי זוהר: דיברנו באחד הדיונים על קביעת סטנדרטים לשירותי בריאות, כמו שקבוע בחוק לביטוח בריאות ממלכתי ואמרנו שזה כלי ליצירת שוויון בבריאות בפריפריה.

מכלוף מיקי זוהר: מה יש לכם לומר בנידון?

<ניר קידר: פה אני רוצה לציין שאנחנו קודם כל הולכים לפרסם בחודש הבא נתונים שמראים מה פריסת השירותים של כל קופה למבוטחים שלה במגוון מאוד רחב של שירותים לפי אזורי הארץ השונים, תמונה שעד היום אי אפשר היה לדעת איזה קופה נותנת יותר שירותים בפריפריה ואיזה קופה נותנת פחות, ומשווה בקופה, מה שהיא נותנת במרכז ובפריפריה.

<ניר קידר: אז בתחילת דצמבר אנחנו הולכים לפרסם נתונים בנושא הזה, שמשווה גם בין קופות החולים וגם בתוך קופת החולים עצמה.

<ניר קידר: אנחנו ממשיכים כל הזמן במעקב סביב סוגיית הסבירות ואיפה שאנחנו רואים שהסדרי הבחירה פוגעים במטופלים המשרד פועל מול קופות החולים, שהמטופלים לא ייפגעו.

<ניר קידר: כרגע הסוגיה של הסבירות קיימת בתחום של התפתחות הילד, בריאות השן ותחום נוסף, שכבר אני אמצא.

<ניר קידר: בדברים האלה אנחנו קיימים.

<ניר קידר: כרגע חשוב להגיד שחוק ההסדרים ב-98' ביטל את הסמכות של שר הבריאות לקבוע בצורה ברורה את הסוגיות האלה והחוק היום לא מאפשר למשרד הבריאות לעשות את זה.

<ניר קידר: יחד עם זאת מכיוון שהחוק - - -

מכלוף מיקי זוהר: מה קורה עם הרחבה לכלל התחומים?

מכלוף מיקי זוהר: זאת השאלה.

<ניר קידר: אז אני אומר, בחוק ההסדרים בשנת 1998 הכנסת ביטלה את הסעיף שנותן לשר סמכות לקבוע בצורה מדויקת מה סביר ומה לא סביר.

מכלוף מיקי זוהר: ואיך נחזיר את הסמכות?

<ניר קידר: תיקון חקיקה מאפשר לשר לעשות את זה.

מכלוף מיקי זוהר: יש לנו סוף סוף שר שהאג'נדה שלו היא פריפריה אז בוא ניתן לו את הכלים לעבוד.

יעקב ליצמן: אני אשמח.

<ניר קידר: יחד עם זאת, למרות שאין כלים, המשרד בדרכים שונות, שזוכות לפעמים גם לביקורת, פועל כל הזמן למול קופות החולים, כל פעם שאנחנו מגלים מקום שיש בו בעיה, על מנת לפתור את הסוגיות האלה, למרות שאפילו מבחינה חוקית הסוגיה הזאת היא בסימן שאלה.

מכלוף מיקי זוהר: אוקיי.

מכלוף מיקי זוהר: נושא שעלה פה הוא בחינת הטיפול המוגבר בבתי חולים, כל מה שקשור לקיפוח חולים שזקוקים לטיפול נמרץ.

מכלוף מיקי זוהר: אנחנו יודעים שבאזורי הפריפריה יש מצוקה לא פשוטה בעניין הזה.

מכלוף מיקי זוהר: מה נעשה כדי לטפל בזה?

<ניר קידר: מה שאנחנו - - -

מכלוף מיקי זוהר: אני יודע שנוספו 200 מיטות לכלל בתי החולים ברחבי הארץ.

<ניר קידר: נכון, והוועדה התייחסה למיטות טיפול נמרץ בבתי החולים בנצרת, זו הייתה הסוגיה העיקרית שהוועדה העלתה ואלה עדכונים מבקרה שנעשתה בימים האחרונים בבתי החולים בנצרת.

<ניר קידר: אז בבית החולים האיטלקי בנצרת יש כרגע יחידת טיפול נמרץ כללי נפרדת, יש שלוש מיטות כאשר בזמן עומס אפשר להעלות את מספר המיטות לחמש מיטות, וכרגע במסגרת תכנית המיטות שאנחנו עושים מול בית החולים - - -

מכלוף מיקי זוהר: השאלה אם יש תוספת של מיטות של טיפול נמרץ באזור הפריפריה.

<ניר קידר: כן, כן.

מכלוף מיקי זוהר: כמה?

<ורד עזרא: אין לי פה את המספר, אני אוכל להעביר לוועדה.

מכלוף מיקי זוהר: סדר גודל.

<ורד עזרא: אני לא יודעת להגיד מספר - - -

מכלוף מיקי זוהר: כמה באחוזים, בערך?

<ורד עזרא: לא רוצה להגיד סתם מספרים, נעביר לוועדה.

<ורד עזרא: היה דיון - - -

מכלוף מיקי זוהר: אנחנו רוצים שהנתון יראה שרוב המיטות הולכות לאזורי הפריפריה.

יעקב ליצמן: זה כן.

<ניר קידר: אני אגיד, הפריפריה מקבלת - - -

יעקב ליצמן: אבל תבין מה זה רוב מ-200 מיטות, כמה מיטות יכול להיות?

מכלוף מיקי זוהר: לא, כמה שיש זה תלוי תקציב, אבל צריך במדיניות שרוב המיטות יילכו דווקא ל - - -

<ניר קידר: חשוב להגיד שהפריפריה מקבלת מעבר לחלקה באוכלוסייה, בצורה משמעותית.

מכלוף מיקי זוהר: אני אגיד לכם משהו, למי שתוהה, אני לא באתי עכשיו לנהל את מערכת הבריאות, זה לא התפקיד שלי, יש שר שעושה את זה מצוין.

מכלוף מיקי זוהר: התפקיד שלי בכנסת זה לפקח על עבודת הממשלה כשהמטרה שלי, של הוועדה הזאת, ולשמה היא הוקמה, זה שהפריפריה תקבל את היכולת לצמצם את הפערים אל מול המרכז.

מכלוף מיקי זוהר: זו הוועדה שלי.

מכלוף מיקי זוהר: לכן הדברים שאני אעסוק בהם, כי אם יחשבו עכשיו בציבור שאני יכול לדבר על כל נושא הבריאות, אז יש את הוועדה שהיא ועדת הבריאות, זה לא התפקיד שלי, התפקיד שלי זה לדאוג האם הפריפריה מקבלת את מה שהיא צריכה לקבל כדי לצמצם את הפערים מול המרכז.

<ניר קידר: אז בתכנית המיטות שאישר שר הבריאות אנחנו רואים תוספת לפריפריה מעבר לחלקה באוכלוסייה.

<ניר קידר: תכנית המיטות מצמצמת את הפערים במיטות בין הפריפריה לבין המרכז ואלה פערים ש - - -

מכלוף מיקי זוהר: אוקיי, זה הנתון שאני רוצה לקבל כדי שזה יניח את דעתי.

מכלוף מיקי זוהר: לגבי כמות המיטות, זו כבר סוגיה - - -

יעקב ליצמן: יש עוד בעיה.

יעקב ליצמן: יש בעיה שמשרד האוצר דורש שחלק גדול מהמיטות יהיו יולדות ופגיות.

יעקב ליצמן: עם כל הכבוד, בשנה אחת אולי, אבל לכל השנה אני נגד בתוקף רב, אני לא אעשה את זה.

מכלוף מיקי זוהר: דיברנו על הנגשת הטיפול ההתפתחותי לילדים, במיוחד במשפחות מעוטות יכולת.

מכלוף מיקי זוהר: הטיפול ההתפתחותי הוא דבר קריטי, בטח במקומות מוחלשים, רציתי לדעת היכן הדברים עומדים.

<ניר קידר: בנושא הזה באמת הוקמה ועדה בראשות המשנה למנכ"ל, ועדה שמתכנסת באופן - - -

מכלוף מיקי זוהר: מתי היא הוקמה?

<ניר קידר: מיד אני אענה לך, יש לה עוד ישיבה בשבוע הבא.

<ניר קידר: פעם בשבוע הוועדה הזאת מתכנסת על ידי כל הגורמים הרלוונטיים, הוועדה דנה בכל הסוגיות בנושא, גם המכונים בבתי החולים, גם לתת מבחני תמיכה לקופות החולים, גם לראות את החוזרים שקיימים בנושא, גם המנכ"ל מעורב בנושא ומקיים דיוני סטטוס אצלו בנושא.

<ניר קידר: הוועדה יושבת בתדירות מאוד גבוהה על מנת להביא לפתרון בנושא.

מכלוף מיקי זוהר: אז אנחנו רוצים להתעדכן, כמובן, מה מסקנות הוועדה ודרכים ליישום.

<אמיתי שוחט: אני אמיתי שוחט, נציבות שוויון זכויות לאנשים עם מוגבלות במשרד המשפטים.

<אמיתי שוחט: הנושא של עדכונים פרא רפואיים לילדים עם מוגבלות, גם בחינוך המיוחד וגם בשילוב, אז היום יש מחסור, במערכת החינוך יש מחסור, אני מדבר גם על ילדים של מערכת החינוך שמקבלים את הטיפולים במערכת החינוך, מערכת החינוך לא מצליחה לגייס מספיק מטפלים וגם מי שמקבל מקופות החולים, אנחנו יודעים על תורים ארוכים שיש לקבלת הטיפול.

<אמיתי שוחט: כמובן, כמו שנאמר, אמרת באמת שכל דבר בפריפריה מוקצן יותר בעת מחסור בגיוס, במגזר הבדואי למשל בדרום, ונשאלת השאלה האם יש תכניות תמריצים, אתה הזכרת את המחקר של ברוקדייל, אז גם תמריצים, אבל גם הנושא של איפה עושים את ההתמחות זה משפיע.

<אמיתי שוחט: באמת האם המשרד נותן את דעתו איך אפשר לצמצם את הפערים ואת המחסור באותם מטפלים פרא רפואיים.

<ניר קידר: קודם כל הסוגיה הזאת מאוד משמעותית אצלנו, אנחנו רואים שאם מישהו לומד בפריפריה יש סיכוי יותר גדול שהוא יישאר שם לאחר מכן.

<ניר קידר: לכן כרגע, כשאנחנו מדברים עם המל"ג על פתיחה של מסגרות הכשרה נוספות אנחנו משתדלים כמה שיותר ויש עדיפות ברורה שזה ייפתח בפריפריות ויאפשר לאנשים גם לעשות את ההתמחות שלהם, את החלק הקליני שלהם שם, של הלימודים, ואנחנו מקווים שאחר כך הם גם יישארו שם.

<ניר קידר: מבחינת מספר המטפלים ברמה הלאומית, אנחנו רואים שאין בעיה, שיעור המטפלים, גם בקלינאות תקשורת ובתחומים אחרים, ל-1,000 נפש הולך ועולה, אבל יש בעיה שחלק גדול מהאנשים לא עוסקים במקצוע, עובדים בחלקיות משרה וזה גם קשור לתנאי השכר שהם מקבלים, אבל מבחינת מספר האנשים שיש להם רישיון לעסוק אנחנו רואים רק שיפור לאורך הזמן.

<ניר קידר: בפריפריה, אני אומר, בעיקר בדרום, סביב הסוגיה של קלינאות תקשורת וכדומה, אנחנו מזהים בעיות ואנחנו פועלים בנושא.

<ניר קידר: אני מקווה שייפתח גם מסלול של קלינאות תקשורת בדרום תוך שנה או שנתיים, זה כרגע נמצא בדיונים בהכרעה של המל"ג וזה מבחינתנו אחד הדברים המשמעותיים לנושא הדרום בנושא הזה.

מכלוף מיקי זוהר: כן.

מכלוף מיקי זוהר: מישהו רוצה לומר משהו לפני שאני מסכם את הדיון?

<חנה שטרום כהן: כן.

<חנה שטרום כהן: חנה שטרום כהן, אני פסיכולוגית קלינית בכירה ויו"ר פורום הפסיכולוגים, העובדים הסוציאליים בבריאות הפנש.

מכלוף מיקי זוהר: את חייבת להתחיל במשהו חיובי ואז נעבור לשלילי.

<חנה שטרום כהן: תוותר לי, כי הזמן שלכם מאוד קצר.

מכלוף מיקי זוהר: אוקיי, אז רק שלילי, בסדר.

<חנה שטרום כהן: דובר על הפריפריה - - -

מכלוף מיקי זוהר: היא לא מצליחה.

מכלוף מיקי זוהר: יש דברים חיוביים קצת.

<חנה שטרום כהן: כשיקרו דברים טובים שנוכל להצביע, אני אשמח - - -

מכלוף מיקי זוהר: לא, סליחה, ראית כמה דברים טובים עכשיו מנינו?

<חנה שטרום כהן: לא, מה שהיה יופי, אבל אני רוצה - - -

מכלוף מיקי זוהר: מה זה מה שהיה?

מכלוף מיקי זוהר: זה היה עכשיו, בשנה האחרונה.

<חנה שטרום כהן: זה נשמע מאוד טוב, אני רוצה לדבר על פער בין מה ששמעתי על בריאות הנפש בפריפריה ומה שקורה.

<חנה שטרום כהן: אני קיבלתי עדכון מהצפון על מה שקורה.

<חנה שטרום כהן: הדבר האחרון, סגירה של המרפאה בכרמיאל, עיר של 50,000 תושבים ומעבירים את הטיפול לבית חולים מזרע.

<חנה שטרום כהן: עבור האנשים זה נסיעה של 45 דקות באוטובוס, במקום משהו שהיה נגיש.

<חנה שטרום כהן: קופות החולים נותנות שירותים במקומות רחוקים, אין להם תחליף ואין להם מענה.

<חנה שטרום כהן: המטופלים התארגנו ופנו למשרד הבריאות ולא נענו, יש לי מכתב ארוך ומפורט, אני לא אחזור עליו כי אין זמן.

<חנה שטרום כהן: הם לא מקבלים את השירות.

<חנה שטרום כהן: אני שמעתי על מרפאה, למשל, לאוכלוסייה הערבית, קופות החולים, למשל קופת חולים כללית, שיש לה מחירים קבועים מול השירות הממלכתי עם שירות לא ממלכתי, הם מנהלים משא ומתן מאוד קשוח, מורידים מחירים, כשמרפאת לטיף אמרה שהיא לא יכולה לרדת במחיר הפסיקו להפנות אליה, המטפלים של מרפאת לטיף שפרעם פוטרו כולם, האוכלוסייה נשארת ללא מענה.

מכלוף מיקי זוהר: רגע, גברתי, הבנו.

מכלוף מיקי זוהר: לגבי הטיעון השני, זה טיעון שמדבר על העדפות של קופות חולים כאלה ואחרות ביחס לשיקולים כלכליים.

מכלוף מיקי זוהר: אם יש מרפאה שנותנת שירותים במחיר יקר סביר בעיניי שקופת החולים לא תרצה להמשיך לקבל ממנה את השירותים, על כן פה אני לא כל כך יכול להתערב.

מכלוף מיקי זוהר: אבל הטענה הראשונה, לסגירת מוסד או מקום בכרמיאל, אנחנו נשמח לקבל התייחסות, כי זו טענה שאנחנו רוצים לקבל עליה תשובה, למה נסגר המקום הזה.

<חנה שטרום כהן: אם אפשר להגיד שאנחנו פה בוועדה הזאת מתריעים לא בפעם הראשונה, התחלנו עם ראשון לציון, שהייתה שם מרפאה מפוארת בשכונת המזרח, בפריפריה הכלכלית, וסגרו את ראשון לציון, סגרו את אשדוד ילדים ונוער, העבירו למרפאות בוטיק בקרית המדע ברחובות.

<חנה שטרום כהן: זו אוכלוסייה - - -

יעקב ליצמן: כמה חדשים פתחו?

<חנה שטרום כהן: פתחו מרפאה של פסיכיאטרים - - -

יעקב ליצמן: זו התשובה.

יעקב ליצמן: את אומרת רק חצי - - -

מכלוף מיקי זוהר: מה סגרו, אבל לא מה פתחו.

יעקב ליצמן: את אומרת מה סגרו ואת לא אומרת כמה פתחו.

<חנה שטרום כהן: הרב ליצמן, אם אתה תשאל אותי כמה אז אנחנו נצטרך קודם לפתוח מה נקרא לדעת משרד הבריאות מרפאה.

<חנה שטרום כהן: כשמושבים פסיכולוג או עובד סוציאלי או פסיכיאטר במרפאה ראשונית וקוראים לזה מרפאה לבריאות נפש אז אנחנו לא - - -

מכלוף מיקי זוהר: טוב, חבר'ה, תסבירו מה קרה עם כרמיאל.

מכלוף מיקי זוהר: תשובה.

<ורד עזרא: אני אתייחס.

<ורד עזרא: בכרמיאל תפקדה מרפאת חוץ בבית חולים מזרע.

<ורד עזרא: עם כניסת הרפורמה לבריאות הנפש, כמו שרצינו, נפתחו שירותים של קופות החולים גם באזור הזה.

<ורד עזרא: קופת החולים, שירותי בריאות כללית, פתחה מרפאה ממש סמוך למקום שהייתה פתוחה - - -

מכלוף מיקי זוהר: אז יש שם שירותים דרך קופות החולים?

<ורד עזרא: ישנם שירותים, אגף בריאות הנפש שלנו מלווה לוודא שכל מטופל ומטופל נקלט במרפאה שמתאימה לקופה ולשיוך שלו ואין פגיעה בשירותים שמקבלים המטופלים.

<חנה שטרום כהן: אז יש לי את העדות של האנשים עצמם, מה פתחה כל קופה וזה לא נגיש, להיפך, זו הרחקה מאנשים.

מכלוף מיקי זוהר: גברתי, התשובה הייתה ברורה.

מכלוף מיקי זוהר: יש רפורמה שמגדילה את כמות המרפאות, רק אופן השירות הוא שונה, מהמצב הנוכחי הוא משתנה קצת.

מכלוף מיקי זוהר: אנחנו במדינת ישראל אוהבים את הקדמה ויכול להיות שאנחנו צריכים לתת הזדמנות לקופות החולים לתת את השירות הזה ונבחן אותם במרוצת הזמן.

מכלוף מיקי זוהר: זה רק תהליך שהחל, זה לא תהליך שקיים שנים ארוכות, זה תהליך חדש - - -

<ניר קידר: למרות שהוא חדש מספר האנשים שמקבלים היום טיפול בבריאות הנפש גדל בצורה משמעותית לתקופה שלפני הרפורמה.

מכלוף מיקי זוהר: בוא ניתן לו הזדמנות, זה מבורך.

<חנה שטרום כהן: אבל מה הם מקבלים?

<ניר קידר: הנגישות כל הזמן - - -

מכלוף מיקי זוהר: זה מבורך, אנחנו רוצים שכמה שיותר אנשים יקבלו.

<חנה שטרום כהן: הרופאים בכרמיאל, כל מטופל ש - - - חבר הכנסת, אם אפשר להגיד משהו, זה כל כך מהותי.

<חנה שטרום כהן: אני איש מקצוע, אני מעל 35 שנה בתחנה לבריאות נפש, אני מבקשת שישמעו אותנו בעניין.

<חנה שטרום כהן: רוב האוכלוסייה, במיוחד בילדים וגם מבוגרים, אינה זקוקה למעקב תרופתי, היא זקוקה לפסיכותרפיה.

<חנה שטרום כהן: מה שעשו ברפורמה, העבירו את הטיפול לטיפול תרופתי שעל פי המחקרים והידע הקליני לא יעילים.

יעקב ליצמן: אדוני היושב ראש, מה שלא נאמר כאן בוועדה, שמאז שהרפורמה נכנסה לתוקף, בזכותי, אני לוקח את זה לזכותי, נפתחו מעל 70 מרפאות חדשות לבריאות הנפש ובעיקר בפריפריה.

<חנה שטרום כהן: אבל מה הן נותנות?

מכלוף מיקי זוהר: יכול להיות, גברתי, שהפסיכולוגים במצב שונה כי קופות החולים הן גופים שקצת יותר קשה להתנהל מולם כלכלית והרבה יותר נוח אולי לפסיכולוגים להיות בסיטואציה הקודמת, אבל הציבור נהנה מהרפורמה.

<חנה שטרום כהן: הציבור לא נהנה, זה בדיוק הנקודה, שאדם שזקוק לפסיכותרפיה ומקבל תרופות זה לא עוזר לו.

<ניר קידר: העובדות לא נכונות.

<חנה שטרום כהן: העובדות נכונות, תתחילו לבדוק.

מכלוף מיקי זוהר: טוב.

מכלוף מיקי זוהר: גברתי, שם ותפקיד לפרוטוקול.

<מירב דמארי: אני מירב דמארי, מנהלת מערך המידע של האגודה למלחמה בסרטן.

<מירב דמארי: אני רוצה להגיב לגבי נשאיות ה-BRCA.

<מירב דמארי: אני הייתי גם בדיון הקודם ואני שמעתי את התושבת מהצפון שהעלתה את כל הקשיים שלה לעשות את הבדיקות האלה, שהן מאוד חשובות בשביל לבצע את המעקבים ולאתר את סרטן השד או השחלה ונאמר פה שיש מספר רב של מרכזים ואני רוצה לומר, זה לא סתם עלה, יש שני מרכזים בירושלים, מרכז בשיבא, רבין, וולפסון, זאת אומרת רוב המרכזים נמצאים במרכז ואני לא רואה מרכז בפריפריה.

יעקב ליצמן: אני אגיד לך - - -

<מירב דמארי: גברת מהצפון שהייתה, היא תיארה את זה.

מכלוף מיקי זוהר: שר הבריאות עונה לך.

יעקב ליצמן: אני לא הייתי בדיון הקודם, לא הייתי מודע לנושא, אני מבטיח לך, ואני אומר לאנשים שלי, אני אקיים דיון איתם בימים הקרובים ו - - -

מכלוף מיקי זוהר: זו בשורה טובה ואני מאמין שזה יבוא לידי בפתרון.

<מירב דמארי: כן, אם מישהי מהצפון צריכה אחת לשנה לעשות בדיקות - - -

מכלוף מיקי זוהר: אני אומר לך שמניסיוני, כשהשר אמר שהוא נכנס לסוגיה היא גם נפתרה.

<מירב דמארי: אני שמחה.

מכלוף מיקי זוהר: מישהו רוצה?

מכלוף מיקי זוהר: כן, אדוני, בקצרה.

<מיכאל שרף: ממש בקצרה.

<מיכאל שרף: למרות מה שאמרתי לגבי המיטות בסורוקה, אנחנו בהחלט משקיעים שם, כולם יודעים שהגירעון של הכללית רובו ככולו נובע מהגירעון התפעולי של בתי החולים שמגיע ל-2 מיליארד שקל.

<מיכאל שרף: זה בדוח ברק שיף.

<מיכאל שרף: זה אומר שכל מבוטח של הכללית נותן 400 שקלים לטובת בתי החולים שמשרתים את כל מדינת ישראל.

<מיכאל שרף: אני שמח לשמוע שמשקיעים מאות מיליונים בתשתיות בתי החולים הממשלתיים, אנחנו מצפים שגם יסייעו לבתי החולים של הכללית, שאנחנו מחזיקים אחד גדול בפריפריה, בדרום - - -

יעקב ליצמן: אני חייב להעיר לך, דבר שאני לא אוהב להעיר, אבל אני אעשה את זה.

מכלוף מיקי זוהר: אתה לא אוהב להעיר?

יעקב ליצמן: לא, תאמין לי, אני חי טוב עם כולם.

יעקב ליצמן: בניגוד לכל בתי החולים הממשלתיים, שאין לי תקציב קבוע לפיתוח, עם כללית יש.

יעקב ליצמן: יש הסכם פיתוח שאני חייב לקיים אותו ביי הוק וביי קרוק, אם אני רוצה או לא רוצה, לכן בתי החולים הממשלתיים, אין להם ביטוח כל כך, כי אין לי תקציב מסודר איתם, לכם יש.

יעקב ליצמן: השאלה כאן - - -

<מיכאל שרף: הוא לא מספיק.

יעקב ליצמן: תן לי.

יעקב ליצמן: אני רוצה להיות הכי פתוח לכולם.

יעקב ליצמן: לכן השאלה מה קופת חולים כללית עושה, למי הוא נותן, שאני לא מתערב ואין לי זכות להתערב למי לתת.

יעקב ליצמן: אני אשמח מאוד שייתנו עוד תקציב פיתוח לכולם, אבל בעיקר צריך לממשלתיים כי אפילו אין לי הסכם איתם, עם האוצר, לקבל תקציבים.

יעקב ליצמן: יש לנו הסכם בכלל?

יעקב ליצמן: נדמה לי שלא.

<ניר קידר: אני רוצה להגיד שבשנים האחרונות הדברים שנפתחו בסורוקה, שחלק גדול מהם הגיע גם מתקציב הממשלה, הגיע גם מתקציב קופות חולים, גם מתקציב תרומות, זה גם חדרי ניתוח, זה גם - - -

יעקב ליצמן: אמרתי משהו, ניר, תן לי לחזור על מה שאמרתי.

יעקב ליצמן: לכללית יש תקציב פיתוח שמנכ"ל כללית נותן לבתי חולים שהוא רוצה, אני לא מתערב.

<מיכאל שרף: אני רק אגיד שמרכז הסרטן בסורוקה, שאני יזמתי את ההקמה שלו, עולה 200 מיליון שקל, מתוך זה מחצית הכללית, מחצית אני הבאתי תרומות.

<מיכאל שרף: ומרכז סרטן שאנחנו מקימים כרגע בעמק, גם הוא 200 מיליון שקל, מחציתו השגנו תרומות.

<מיכאל שרף: וזה בסדר, זה מבורך - - -

יעקב ליצמן: אני חייב להגיד לך שכל בתי החולים עושים את זה, בניגוד למה שאתה אומר, לא אמרת לי כמה כללית משתתף בזה, לא אמרת לי, כי הוא משקיע יותר כסף בבלינסון, משקיע יותר כסף בשניידר.

יעקב ליצמן: אני חלילה, שם זה ענק, דברים מאוד גדולים - - -

<מיכאל שרף: 70% מההשתלות במדינת ישראל מתבצעות בבלינסון.

יעקב ליצמן: אני אמרתי לך ש - - -

מכלוף מיקי זוהר: רגע, אם עכשיו אנחנו הפכנו את זה לעימות בין הכללית לשר הבריאות אז זה לא המטרה - - -

יעקב ליצמן: אין שום עימות, אין לי אפילו מילה להגיד לו למי - - -

מכלוף מיקי זוהר: זו לא המטרה.

מכלוף מיקי זוהר: יש קופת חולים כללית שעושה עבודה נפלאה ויש משרד הבריאות שעושה עבודה נפלאה והסינרגיה תימשך.

מכלוף מיקי זוהר: רק דבר אחד שאנחנו מבקשים, פריפריה.

מכלוף מיקי זוהר: זה מה שמעניין את הוועדה פה.

<אלעד מסאסא: תשובה כללית, לפי דעתי בדיון האחרון שהיה פה עלה הנושא הזה ומשרד הבריאות בדק וראה שבשנים 14' עד 16' נתנו יותר כסף לפיתוח לקופות החולים מאשר הממשלתיים.

מכלוף מיקי זוהר: טוב.

מכלוף מיקי זוהר: המשמר החברתי, אחרון הדוברים, ואז אני מסכם את הדיון.

<זאב קראוטהמר: קראוטהמר זאב, חבר המשמר החברתי בנהריה, תושב העיר, ובאתי לדבר איתכם על כביש 89 שמוביל מנהריה דרך יישובי גליל מערבי ובמצב הקיים כיום הגישה לבית החולים היא בעייתית, זמן נסיעה של כשלוש שעות.

מכלוף מיקי זוהר: השאלה אם זו סוגיה שמשרד הבריאות צריך לטפל בה או משרד התחבורה?

<זאב קראוטהמר: אנחנו פנינו לכל הגורמים ועד היום - - -

מכלוף מיקי זוהר: הנושא הזה שאתה מדבר עליו הוא נושא חשוב שעליו צריך לדון משרד התחבורה.

<קריאה: זה קשור כיוון שזו הדרך שמובילה לבית החולים ואז אמבולנסים - - -

יעקב ליצמן: אבל אין לי סיי בזה.

מכלוף מיקי זוהר: אני מבין את הסוגיה, אבל אין לשר דרך לפתור את הבעיה ויש לנו פה את השר שיכול לפתור את בעיית - - -

<זאב קראוטהמר: יש לכם אפשרות לפנות לשר התחבורה על מנת להתדיין איתו, על מנת לפתור את הבעיה.

יעקב ליצמן: אם תפנה אליי בכתב, תסביר לי מה הבעיה, אני אפנה - - -

<זאב קראוטהמר: אנחנו פנינו לא פעם ולא פעמיים ועד היום לא קיבלנו שום תשובה.

יעקב ליצמן: ממני?

<זאב קראוטהמר: גם אליך פנינו.

יעקב ליצמן: לא קיבלתם שום תשובה?

יעקב ליצמן: לא יכול להיות.

יעקב ליצמן: לא יכול להיות שלא קיבלתם תשובה.

<זאב קראוטהמר: במצב הקיים כיום זמן נסיעה של שלוש דקות - - -

יעקב ליצמן: אבל לא יכול להיות שלא קיבלתם תשובה.

<זאב קראוטהמר: - - - בבית חולים שאמור לשרת 600,000 תושבי גליל מערבי - - -

יעקב ליצמן: הוא לא עונה לי.

<זאב קראוטהמר: - - - לוקח כ-15 דקות נסיעה.

מכלוף מיקי זוהר: אדוני, השר אומר שלא - - - בוא נפתור את העניין.

מכלוף מיקי זוהר: תביאו מכתב עכשיו לשר והשר יעביר פנייה לשר התחבורה ואני אצטרף לפנייה הזו, כדי שהסוגיה תיפתר.

<זאב קראוטהמר: תודה.

מכלוף מיקי זוהר: משפט אחרון ואז אני מסכם את הדיון.

<שבי גטניו: קודם כל מילה טובה לשר שמקדיש מזמנו ומגלה בקיאות מדהימה, לפי דעתי, בפרטים.

<שבי גטניו: אני פונה לשר בנושא שהוא מכיר אותנו בו, בנושא של המאבק בעישון וטבק, שזה מחולל הפערים הגדול ביותר, גם בפריפריה כמובן, וקורא לו לאמץ גישה שלמעשה תחסוך הרבה כספים ולהיאבק ללא פשרות בטבק וזה לא מה שקורה כרגע.

יעקב ליצמן: לא, אני אגיד מילה על זה.

יעקב ליצמן: אתה נתפס לפופוליזם של כל מיני עיתונים.

יעקב ליצמן: תן לי להגיד לך, אני נגד עישון, חריף, אני חושב שזה מזיק, אני חושב שאסור לעשן, זה ה' ישמור.

יעקב ליצמן: בגללי העלו את מחיר הסיגריות ב-2009 בשני שקלים, אני טעיתי בזה כי חשבתי שהכסף יילך לסל התרופות, האוצר לקח את זה לעצמו, אבל בעיקרון אני נגד עישון.

יעקב ליצמן: מה שאתה מדבר, אני חושב שאנחנו מדברים על שני נושאים ספציפיים ואני אסביר את שניהם.

יעקב ליצמן: רוצים שאני אסכים כאן שעל חפיסות הסיגריות יעשו תמונות - - -

<שבי גטניו: או בלי לוגו בכלל.

יעקב ליצמן: מה שנהוג בצ'ילה.

יעקב ליצמן: אני נגד.

יעקב ליצמן: אני חושב שאנחנו מדינה נקייה, מסודרת, ומחר יגידו לי שחלילה וחס על קילו סוכר יפרסמו תמונה של רגל של מישהו - - -

<שבי גטניו: אבל מה עם בלי לוגו?

יעקב ליצמן: אני לא הפרעתי לך.

יעקב ליצמן: תן לי לענות את מה שיש לי להגיד.

יעקב ליצמן: מחר יגידו לי שעל הסוכר אני אפרסם תמונה של רגל סוכרתית, שחלילה וחס וה' ישמור.

יעקב ליצמן: אני לא שם, בדברים כאלה אני לא שם.

יעקב ליצמן: אני הבאתי חוקים לאסור בבתי ספר מכונות לעישון, אני אסרתי את זה בבתי חולים ובמקומות ציבור.

יעקב ליצמן: אני הבאתי עכשיו עוד דבר חדש, שמביאים את זה בימים הקרובים.

יעקב ליצמן: אני נגד עישון.

יעקב ליצמן: הדבר השני, יש נושא שנקרא אייקוסט - - -

<שבי גטניו: שעתרנו נגדך בזמנו.

יעקב ליצמן: אני לא יודע מה זה, זה פיליפ מוריס, יש לו דבר חדש, לא יודע מה זה.

יעקב ליצמן: ה-FDA חוקר את זה שנה וחצי, גם הוא עדיין לא יודע מה זה, הוא לא הודיע, מעניין שמשרד הבריאות כבר יודע מה זה, פקיד מסוים, איקס, שאני לא רוצה להגיד את שמו, כי אני חושב שזה לא נכון, הוא נכנס לגוגל, מה שהייתי באמצע המחקר, והוא כבר החליט - עישון.

יעקב ליצמן: אני לא שם, אני אמרתי דבר אחד, ה-FDA יחליט, מה שהוא יחליט זה מה שאני אעשה.

<שבי גטניו: אבל בארצות הברית זה לא היה משווק במקביל.

יעקב ליצמן: זו התשובה.

יעקב ליצמן: בארצות הברית לא החליטו על זה.

<שבי גטניו: ופה זה שווק.

יעקב ליצמן: ה-FDA לא החליט, אתה אומר לי שהעישון שם, בגלל שה-FDA לא החליט, אסור וכאן מותר.

יעקב ליצמן: לא משנה לי, ה-FDA יחליטו, בינתיים פיליפ מוריס לקח לעצמו בנקר כאילו זה עישון, אז כל הדיון לא רלוונטי.

יעקב ליצמן: מה שה-FDA יגיד זה מה שאני אחליט ואף אחד לא - - -

מכלוף מיקי זוהר: קיבלת תשובות.

יעקב ליצמן: - - - כולל פקיד מסוים במשרד הבריאות, שהוא חושב לעצמו שהוא מבין, שהוא אפילו לא יודע מה זה.

מכלוף מיקי זוהר: תודה, אדוני.

<שבי גטניו: השר, אתה בעד המיסוי?

<שבי גטניו: נכון, השר?

מכלוף מיקי זוהר: אדוני מפריע לסיכום.

<שבי גטניו: אתה בעד המיסוי, נכון?

<שבי גטניו: אתה איתנו בנושא של המיסוי של האייקוסט?

יעקב ליצמן: כן, אני אמרתי את זה לשר האוצר.

<שבי גטניו: האוצר, שמסרב.

מכלוף מיקי זוהר: תודה, אדוני.

מכלוף מיקי זוהר: סיכום הדיון.

מכלוף מיקי זוהר: הוועדה מודה לשר הבריאות על השתתפותו בדיון.

מכלוף מיקי זוהר: הוועדה מודה למשרד הבריאות, בראשות שר הבריאות, על ההתקדמות בנושאים הרחבים.

מכלוף מיקי זוהר: אני כיושב ראש הוועדה אמשיך לשתף פעולה עם המשרד לקידום נושא הפריפריה.

מכלוף מיקי זוהר: הוועדה מברכת את משרד הבריאות על פרסום אמות המידה לאיכות השירותים הניתנים למוקדי הלילה ודורשת להגביר ולהאיץ את הליך הבקרה והפיקוח על איכות הרופאים והשירותים המקצועיים הניתנים באזורי הפריפריה וברשויות הערביות.

מכלוף מיקי זוהר: הוועדה מבקשת לקבל עדכון ממשרד הבריאות על תוספת המיטות לטיפול נמרץ ועל התקדמות זו אל מול האוצר בסוגיה.

מכלוף מיקי זוהר: הוועדה מבקשת ממשרד הבריאות להעביר בהקדם עדכון לגבי הנגשת הטיפולים ההתפתחותיים לילדים ממשפחות מעוטי יכולת.

מכלוף מיקי זוהר: הוועדה מברכת על התקדמות משמעותית בנושא הקמת בית החולים בבאר שבע ומבקשת לעדכן את הוועדה בהמשך.

מכלוף מיקי זוהר: דרישות ממשרד האוצר.

מכלוף מיקי זוהר: הוועדה מבקשת להגדיל באופן מיידי את התקציב של 40 מיליון שקלים לטובת התוספת למענקים רפואיים בפריפריה, כפי שסוכם בוועדת הכספים של הכנסת, לתקציב 2017 ו-2018.

מכלוף מיקי זוהר: הוועדה מבקשת ממשרד האוצר להניע תהליך של - - -

יעקב ליצמן: כמה זה, 70?

מכלוף מיקי זוהר: תוספת של 40 מיליון על ה-35.

יעקב ליצמן: זה 17'?

מכלוף מיקי זוהר: 40 ב-17 ו-75 ב-18'.

מכלוף מיקי זוהר: הוועדה מבקשת להניע את התהליך של הקמת PET CT בכל רחבי הארץ ולאשר את העניין עם משרד הבריאות על מנת שזה יבוא בהקדם לוועדת העבודה והרווחה.

מכלוף מיקי זוהר: הוועדה מודה למשתתפים, הישיבה נעולה.